title: Arar

text: Kaupunkia muodosti 1950-luvun alkupuolella puolipaimentolaisväestö, jonka paikalle houkutteli Arabian läpi johtavan putkiverkon saataville tarjoama vesi. Kaupungin väkiluku on kehittynyt Saudi-Arabian väestönlaskentojen mukaan seuraavasti: 108 055 (1992), 145 237 (2004) ja 167 057 (2010).


title: Arar

text: Kaupunki sijaitsee 565 metriä merenpinnan yläpuolella. Kaupungissa on muun muassa tekninen oppilaitos, sairaala ja lentokenttä. Pääelinkeinot ovat maatalous ja karjankasvatus. Viljelykasveista mainittakoon sinimailanen (alfa-alfa), taateli, hedelmät ja vihannekset.


title: Judas Iscariot

text: Judas Iscariot oli yksi ensimmäisistä yhdysvaltalaisista black metal -yhtyeistä, joka toimi lähinnä 1990-luvulla. Judas Iscariot on Andrew Harrisin, paremmin tunnettuna Akhenatenin, sooloprojekti, tosin vuodesta 1999 lähtien yhtyeessä on ollut sessiorumpaleita. Yhtye aloitti "Heidegger"-nimisenä. 25. elokuuta 2002 Akhenaten ilmoitti lopettavansa Judas Iscariotin, muun muassa kuuden studioalbumin ja neljän EP:n jälkeen. Päivämäärä on sama, jona Friedrich Nietzsche (Akhenatin suuri vaikuttaja) kuoli.


title: Amundsen–Scott

text: Amundsen-Scott (virallisesti "Amundsen-Scott South Pole Station") on Yhdysvaltojen ylläpitämä tutkimusasema Antarktiksella ja maailman eteläisin vakituisesti asuttu paikka. Asema perustettiin vuonna 1956, ja se on nimetty ensimmäisinä ihmisinä etelänavalle päässeiden tutkimusmatkailijoiden Roald Amundsenin ja Robert Falcon Scottin mukaan.


title: Amundsen–Scott

text: Tutkimusaseman rakennus rakennettiin noin 400 metrin päähän maantieteelliseltä etelänavalta vuonna 1975, mutta se liikkuu jäätikön mukana noin 10 metriä vuodessa sitä kohti. Aseman alla on paksu mannerjäätikkö, joten se sijaitsee 2 835 metriä merenpinnan yläpuolella. Kesäkuukausina asemalla työskentelee jopa 150 henkilöä, mutta talvikuukausiksi miehitystä (ns. "winter-overs") pienennetään noin viiteenkymmeneen. Kesäisin asema on yhteydessä ulkomaailmaan Lockheed C-130 Hercules -rahtikoneilla, jotka operoivat rannikolla sijaitsevalta McMurdon tutkimusasemalta. Talvikuukausina, helmikuun puolivälistä lokakuun loppuun, asema on fyysisesti kokonaan eristetty ulkomaailmasta, sillä kylmyyden takia sinne ei ole mahdollista lentää.


title: Amundsen–Scott

text: Lämpötila Amundsen-Scottissa vaihtelee vuosittain joulukuun −28 °C:sta heinäkuun −60 °C:een. Vuoden aikana asemalle sataa noin 20 senttimetrin lumikerros, mikä vastaa 6–8 senttimetriä vettä. Tuulennopeus on keskimäärin 5,5 m/s. Asemalla tehtävä tutkimus keskittyy glasiologiaan, geofysiikkaan, seismologiaan, meteorologiaan, yläilmakehän fysiikkaan, tähtitieteeseen ja biolääketieteeseen.


title: Amundsen–Scott

text: Asemalla käytetään samaa aikavyöhykettä kuin Uudessa-Seelannissa, sillä kaikki asemalle tulevat ihmiset ja tavarat lentävät Uuden-Seelannin Christchurchista McMurdoon ja sieltä asemalle. Myös aseman lentopaikkatunnus (Jack F. Pauluksen lentoasema) NZSP viittaa Uuteen-Seelantiin.


title: Amundsen–Scott

text: Norjalainen tutkimusmatkailija Roald Amundsen saapui Etelänavalle koiravaljakkoineen 1911. Käsipelillä rekeä vetävä Robert Falcon Scottin johtama retkikunta saapui etelänavalle vuoden 1912 alussa, menehtyäkseen paluumatkalla paleltumiin, uupumukseen ja nälkään. 29. marraskuuta 1929 yhdysvaltain laivaston upseeri Richard Evelyn Byrd lensi tukikohdastaan Little Americasta noin 18 tunnissa etelänavalle ja takaisin.


title: Amundsen–Scott

text:
Byrdiä seurasi laivastossa Antarktiksen tutkimusten johtajana amiraali George J. Dufek.
1956 alkoi operaatio "Deep Freeze 2". Tämä liittyi kansainvälisen geofysiikan vuoteen, jolloin monet maat perustivat tutkimusasemia Etelämantereelle. Yhdysvaltain laivasto ja tiedemiehet päättivät perustaa tutkimusaseman Etelänavalle.


title: Amundsen–Scott

text:
31. lokakuuta 1956 muun muassa Dufek laskeutui luutnantti Gus Shinnin ohjaamalla laivaston R4D C-47 Skytrain-potkurikoneella Etelänavalle. Miehistön päällikkönä oli John P. Strider, ja koneessa oli yhteensä seitsemän miestä. Suksilla varustetun koneen nimeksi oli annettu ""Que Sera Sera"" siihen aikaan suositun iskelmän mukaan. R4D oli muunneltu DC-3. Kone oli valittu huolellisten tutkimusten pohjalta. Mukaan tullut Skymaster jossa oli mm valokuvaajia, jäi moottorivian takia pois matkan varrelle. Puolimatkan polttoainevarasto oli perustettu Duncanin vuoriston lähelle paikkaan 84° 56' S 168° W.
Kone laskeutui hyppien, mutta hallitusti Etelänavan lähelle, jossa oli vain kovia lumidyynejä. Päällä kierteli pyörillä varustettu C-124 Globemaster, joka ei kyennyt laskeutumaan jäätikölle.


title: Amundsen–Scott

text: Dufek astui ensimmäisenä Etelänavalle Scottin vuoden 1911–1912 retken jälkeen. Oli −50 °C pakkanen. Koneen moottorit pidettiin koko ajan käynnissä kun kone oli pinnalla Etelänavalla. Miehet mittasivat lumen lämpötilan. Muutama tutkaheijastin jätettiin lumiselle laakiolle. Dufekin kamera ei toiminut.. Dufek viipyi jonkin aikaa navalla. Paleltumat alkoivat kasvaa nopeasti ulkona miesten kasvoilla. Koneen nousu oli lähtiessä vaikeaa, ja se tarvitsi nousuun avuksi JATO-raketteja. Sukset olivat jäätyneet kiinni lumeen. Ilma oli liian ohutta eivätkä potkurit olisi yksin kyenneet kehittämään tarpeeksi nopeutta.


title: Amundsen–Scott

text: Dufekin lyhyen käynnin jälkeen paikalle alkoi saapua muita koneita, jolloin alkoi kuumeinen työ aseman rakentamiseksi hyytävän kylmässä ympäristössä. 20. marraskuuta paikalle laskeutui kaksi Skytrainia, jotka toivat 8 miestä ja 11 koiraa. Näidenkin koneiden nousuun tarvittiin JATO-raketteja. Weasel-traktori oli mennyt rikki laskuvarjolaskussa ja ei toiminut.


title: Amundsen–Scott

text: Paikalle saapuneet laivaston miehet asuivat alussa lämmittämättömissä teltoissa, ja kylmältä suojaavasta puvusta voitiin vapautua vain makuupussiin makaamaan. Kylmyys ja kovat tuulet aiheuttivat vaatetuksesta huolimatta monille paleltumia, ja yksi oli kuolla napaylängön ohuessa ilmassa vuoristosairauteen. Huomattiin että oltiin 13 km todellisesta etelänavasta sivussa. Miehistö joutui aluksi tekemään rasittavan siirtymisen Etelänavalle vetäen pulkassa koiravaljakolla satoja kiloja varusteita. Pakkasta oli tuona päivänä vain −33 °C.


title: Amundsen–Scott

text: Lokakuun lopussa nousi pitkän yön yli työskentelyn jälkeen "Jamesway"-tyypin teltta, jollaisessa on kaminalämmitys ja joka muistuttaa lentokonehallia. Se on puolikiinteä, lämpöeristetty asumus. Kylmässä, väsyksissä ja nälässä raataneet miehet halusivat viiden tunnin päästä nukuttuaan kuumasta teltasta ulos. Parin päivän päästä nousi suurempi Jamesway. Laivaston ilmavoimien yksikkö VX-6 toi paikalle 11 laivaston rakennusmiestä ja 11 koirarekeä R4D-koneella.Luutnantti Dick Bowersin johtama laivaston rakennusryhmä "Seabees" alkoi rakentaa etelänapa-asemaa 20. marraskuuta. Tästä päivästä alkaen Etelänavalla on asuttu jatkuvasti.


title: Amundsen–Scott

text: 26. marraskuuta Yhdysvaltain ilmavoimien kersantti Richard J. Patton hyppäsi laskuvarjolla Etelänavalle. Asema tuli valmiiksi seuraavan vuoden helmikuuhun mennessä. Rakenteilla olevalle asemalle toimitettiin tarvikkeita lentoteitse pääasiassa laskuvarjopudotuksilla. Globemaster-koneet kuljettivat tarvikkeita yhteensä 700 tonnia, traktoreita, talojen osia, öljyä, puuta, nauloja, huonekaluja, ruokaa, radiovälineitä ja niin edelleen satoi taivaalta etelänavalle. Joskus laskuvarjot pettivät ja tarvikkeet rikkoutuivat. Toisinaan laskuvarjon automaattinen irrottaja ei toiminut maassa, ja näin laskuvarjo saattoi vetää kovassa tuulessa tarvikelaatikon ihmisten ulottumattomiin. Laskuvarjoja käytettiin ilmeisesti sen takia, että navalla laskeutuminen ja nousu tuon ajan koneilla oli aina jonkinasteinen ongelma. Tuon ajan tekniikalla lentokoneiden suunnistus ja yhteydenpitokin oli vaikeata, ja monesti ensimmäinen tieto saapuneesta koneesta tuli asemalle siitä, kun koneen jyrinä alkoi kuulua yllä. Asemasta oli tarkoitus tehdä omavarainen niin, että se selviäisi ilman huoltoa napayön yli. Äärimmäisen kylmyyden vuoksi lentokoneet eivät voi lentää etelänavalle talven aikana. Asema rakennettiin Clements-yhtiön tekemistä elementeistä, jotka oli valmistetu kylmää ilmastoa silmällä pitäen alumiinista, vanerista ja lasikuidusta. Elementit saattoi liittää suoraan toisiinsa kuin palapelin palat. Kolme Globemasteria vaurioitui ja yksi P2V-kone tuhoutui neljän hengen miehistöineen operaatio "Syväjäädytys 2:n" alussa. Globemasterien vaurioituminen hidasti tavaroiden kuljetusta Etelänavalle.


title: Amundsen–Scott

text:
Lopulta Paul Siplen ja John Tuckin johtamina 16 tutkijaa ja laivaston miestä saattoivat asettua taloksi asemalle, ja laivaston rakennusryhmä lensi pois. 21. helmikuuta asemalle saapui viimeinen ilmapudotus. Maaliskuun lopussa moottorit lakkasivat toimimasta, kun jäänestoainekin jäätyi kylmässä ja tuulisessa säässä. Etenevä hämärä pienensi näkyvyyden käytännössä nollaan. Lämpötilan pudotessa alle −80 °F:n (−60 °C) miehet eivät enää halunneet mielellään liikkua ulkona ja päättivät kaivaa lumikaivoksen juomaveden ottoa varten.
Auringon laskettua kesti pitkä hämärä maaliskuun lopuilta toukokuun alkuun.
Astronominen hämärä päättyi 4. toukokuuta ja kylmä, pimeä sydäntalvi alkoi.
Maaliskuussa saavutettiin nopeasti uusia kylmyysennätyksiä lämpötilan pudotessa hiljalleen. 9. maaliskuuta oli pakkasta −71,3 °C, jolloin tähtikuvien ottaminen kävi kuvaajien henkeen. Tämä oli kylmempää kuin Oimjakonissa Siperiassa 1933. Seuraavana päivänä lämpötila putosi −72,6 °C:een, jolloin tuuli 21 mailia tunnissa. Tällöin oli pakkasen purevuus siihenastisessa ennätyslukemassa 3290. Nyt miehet odottivat, milloin tulisi −100 °F (73,3 °C) pakkasta. 12. maaliskuuta mittari näyttikin −100 °F. Silloin muutamat miehet kävelivät ilman takkeja, käsineitä ja hattuja parinsadan metrin päässä olevalle Jamesway-teltalle ja 500 metrin päässä olevalle pilvenkorkeuden määrittämiseen tarkoitetulle valonheittimelle ja takaisin. Pakkanen vain vähän nipisteli miesten korvia. Tämän jälkeen lämpötila nousi ulkona ja pysytteli pitkään välillä −51...−57 °C.


title: Amundsen–Scott

text: Napayön aikana selvitettiin muun muassa aseman tarkka sijainti tähdistä mittaamalla ja mitattiin maan akselin "napatanssia" ja revontulia.


title: Amundsen–Scott

text: Pakkanen laski jo 10. maaliskuuta talven alussa vähäksi aikaa lukemaan −23,2 °C.


title: Amundsen–Scott

text: Lämpötila putosi ulkona etelän talven lopulla 8. syyskuuta 1957 −77,2 °C:een. Etelän syksyn edetessä ilmat kylmenivät joka näkyi siinä, ettei vapaaehtoisia ulkotöihin tahtonut löytyä. Suureen Jamesway-telttaan rakennettiin hätävarasto siltä varalta, että varsinainen etelänapa-asema tuhoutuisi tulipalossa. Tulipalo on napa-alueilla pahimpia onnettomuuksia, mitä voi sattua, koska se vie ainoan suojapaikan.


title: Amundsen–Scott

text: Tulipaloon oli varauduttu muun muassa palohälyttimin ja rakentamalla asema niin, ettei tuli pääse helpolla leviämään. Napayönä oli tiivis tutkimusohjelma ja tekemistä yllin kyllin. Hieman yli −40 asteessa traktorit lakkasivat toimimasta. Juomavettä saatiin lumikaivoksesta, joka lopulta oli pitkä tunnelimainen rakennelma. Siihen viritettiin valaistus eristämättömin johdoin, koska eristetystä johdosta oli huutava pula, niin kuin monista muistakin tarvikkeista. Pimeässä ja kylmässä liikkuminen oli vaarallista, eksyminen tähdettömänä ja kuuttomana yönä uhkasi. Vesihöyry jäädytti lasit jolloin ei nähnyt eteensä. Tuuli pahensi pakkasen purevuutta ja juuri tällä etelänaperetkellä keksittiin pakkasen purevuusindeksi.


title: Amundsen–Scott

text: Pimeässä ja kylmässä liikuttiin ulkona joskus, mutta saattoi tapahtua eksymisiä jos kuu ei paistanut. Kerrankin miehet löysivät kadottamansa Etelänapa-aseman, kun putosivat seismometritunneliin. Kylmä tuntui ensimmäisenä esimerkiksi käsissä, ja tuska saattoi saada ihmisen miltei suunniltaan. Hengityksen höyry saattoi sokaista. Maaliskuussa mitattiin ulkona −73,6 °C, mikä oli kylmin siihen asti mitattu ulkoilman lämpötila. Vielä kylmempää oli 18. syyskuuta, jolloin mitattiin ennätys −74,5 °C.


title: Amundsen–Scott

text: Aurinko nousi 23. syyskuuta ja talvi päättyi. Näihin aikoihin ensimmäinen lentokone saapui Etelänavalle. Tammikuussa 1958 Edmund Hillaryn ja Vivian Fuchsin mantereen ylitysretkikunta saapui lumitraktoreilla etelänapa-asemalle.


title: Amundsen–Scott

text: Vuoden 1961 tammikuussa asemalle saapui suomalaissyntyisen majuri Antero Havolan johtama traktoriretkikunta, joka oli lähtenyt matkaan 1 300 kilometrin päässä sijaitsevalta Byrdin asemalta. Havolan retkikunta oli ensimmäinen Yhdysvaltain maaretkikunta, joka saapui etelänavalle.


title: Amundsen–Scott

text: Alussa asema oli hyvin kevytrakenteinen, myöhemmin lisättiin lauta- ja rautarakennetta, ja alkuperäistä asemaa laajennettiin ajan kuluessa. 1960-luvun lopulla tuli esille tarve rakentaa uusi kupoliasema. Uuden aseman rakentaminen aloitettiin 1969 ja se valmistui vuonna 1975. Vuosina 1976–1977 Amundsen-Scottin asemalla paloi muutamia vain kesällä asuttavia Jamesway-telttoja, ja niistä koottu telttakylä hylättiin. Jameswayt otettiin käyttöön uudelleen 1981–1982. Jamesway-teltoissa on puukehikko, jota suojaa pressu, ja kohotettu lattia, joka on kankaan suojaama. Yhteen telttaan mahtuu 10 ihmistä. Teltan lämmitysuuni ei kykene talvella pitämään telttaa lämpimänä. Ajan kuluessa vanhat asemat hautautuvat lumeen. Nykyään vanha 1956–1957 rakennettu asema on hautautunut vaarallisen syvälle lumeen ja on luhistumispisteessä. 2000-luvun alussa rakennettiin kokonaan uusi rakennus tolppien varaan. Tätä asemaa pystytään siirtämään korkeammalle niin, ettei asema uppoaisi aikaisempien asemien tapaan lumeen. Talvella asema on nykyäänkin täysin eristyksissä ympäristöstä.


title: Amundsen–Scott

text: Jack F. Pauluksen lentoasema on maailman eteläisin lentopaikka. Se palvelee Amundsen-Scottin tutkimusasemaa. Ainoa liikennöinti kentälle tapahtuu Lockheed C-130 Hercules -kuljetuskoneilla 1344 kilometrin päästä McMurdon tutkimusasemalta.


title: Keihäsmatkat

text: Keihäsmatkat oli suomalainen 1960- ja 1970-luvuilla toiminut matkatoimisto, joka lennätti vuosittain Manner-Espanjaan ja Kanariansaarille lähes 100 000 suomalaista vuosien 1965 ja 1974 välillä. Yrityksen perustaja ja toimitusjohtaja oli värikkäästä esiintymisestään ja omalaatuisesta pukeutumisestaan tunnettu Kalevi Keihänen. Toimisto myi lähinnä viikon mittaisia seuramatkoja Espanjaan.


title: Keihäsmatkat

text: Keihäsmatkojen edeltäjä oli Keihäsen vuonna 1954 perustama Turistimatkat Oy, joka sai alkunsa Sveitsin Bernissä pidettyihin yleisurheilun EM-kisoihin järjestetystä bussi-telttamatkasta. Pidettyään muutamien vuosien ajan autovuokraamoa Keihänen perusti Keihäsmatkat Oy:n vuonna 1965. Keihäsmatkojen taloudellisesti tuottoisinta toiminta-aikaa olivat vuodet 1970–1972, mutta eniten se oli julkisuudessa kahtena viimeisenä toimintavuonnaan 1973 ja 1974. Toimittaja Mirja Pyykön syksyllä 1973 tekemässä haastattelussa Keihänen mainitsi yritystensä vuotuisen liikevaihdon olevan 75 miljoonaa markkaa.


title: Keihäsmatkat

text: Yhtiön markkinointimenetelmiin kuuluivat näyttävät jutut Keihäsen ystävän, lehtikustantaja Urpo Lahtisen perustamassa Hymy-lehdessä sekä runsaan alkoholin käytön edistäminen ja mainostaminen. Tätä kuvasi Keihäsen mainoslause ""istutte koneeseen, otatte pienet ja olette perillä"". Yhtiöllä oli vuosina 1972–1974 oma lentoyhtiö Spear Air Oy. Spear Airin omistamat kaksi DC-8-32 -suihkumatkustajakonetta, nimiltään "Härmän Jätkä" ja "Härmän Mimmi", olivat Kalevi Keihäsen mukaan maailman ainoat matkustajakoneet, joissa oli myytävänä pontikkaa. Tosiasiassa tämä "Kihniön kipakan" nimellä myyty juoma oli Mallorcalla valmistettua vodkan tapaista alkoholia, mikä tosin paljastui vasta myöhemmin. Kalevi Keihäsen mainonnassa tärkeimpiä olivat halpa viina, seksi ja "suomalaisuus" sekä paikat, joissa sai juhlia aamusta iltaan. Humaltuminen ja sammuminen ei ollut mitenkään paheksuttavaa. Keihänen korosti lisäksi sitä, ettei kenenkään tarvinnut olla Keihäsmatkojen järjestämillä matkoilla yksin. Toisaalta oli kuvaavaa, että tyypillinen Keihäsmatkojen asiakas ei ollut kiinnostunut kohdemaan kulttuurista eikä paikallisesta väestöstä. Jatkuvaa humalatilaa pidettiin päinvastoin jopa suojautumiskeinona kulttuurišokkia vastaan; samaa tyyliä Keihäsmatkojen kanssa edusti Neuvostoliittoon samoihin aikoihin suuntautunut "vodkaturismi".


title: Keihäsmatkat

text: Keihäsmatkat olivat aiheena Toivo Kärjen ja Juha Vainion iskelmissä "Seuramatkat" (1967, esittäjä Reijo Tani), "Varsinaiset seiväsmatkat" (1969) ja "Kihniön kipakka" (1973). Kalevi Keihänen oivalsi iskelmän merkityksen markkinointikeinona ja vuonna 1974 – hieman ennen yritystensä konkurssia – hän tuotti yhdessä Vainion kanssa Finnlevyn julkaiseman mainoskasetin "Kipakasti soi Keihäsellä", jota myytiin Spear Airin lentokoneissa. Kasetilla oli 12 etelänmatkoihin liittynyttä iskelmää – esittäjinä mm. Juha Vainio, Irwin Goodman ja Paula Koivuniemi – ja niiden välissä viisi lyhyttä mainoslausetta, muun muassa tunnettu ""Markalla Mallorcalle, kahdella Kanarian saarille"". Kasetista julkaistiin myös ilman mainoslauseita ollut rinnakkaisversio nimellä "Menopäällä 1".


title: Keihäsmatkat

text: Yhtiö teki konkurssin 1974, siihen vaikutti polttoaineiden hintojen nousu vuoden 1973 öljykriisin seurauksena. Keihäsmatkat Oy:n konkurssi vei varsin pian mukanaan myös Spear Air Oy:n. Keihäsmatkojen toiminnan loppuessa sillä oli ulkomailla noin 1 800 asiakasta ja konkurssin myötä yli 200 yhtiöiden palveluksessa ollutta menetti työpaikkansa. Kalevi Keihänen syytti yhtiöidensä kaatumisesta Suomen valtion omistamaa lentoyhtiö Finnairia, koska hänen mielestään Finnair halusi saada pois markkinoilta kilpailijan, jota se ei sietänyt. Finnairin pääjohtaja Gunnar Korhonen kiisti Keihäsen syytökset, mutta myönsi Finnairin kilpailevan samoista asiakkaista kuin Keihäsen Spear Air Oy. Spear Airin toimitusjohtajana sen loppuaikoina ollut Veikko Pajunen piti merkittävänä syynä konkurssiin myös liian suuria ja liian aikaisin tehtyjä investointeja. Yhtiöiden suurimmiksi velkojiksi jäivät lentokoneiden myyjä, Helsingin Osakepankki, eräät vakuutus- ja öljy-yhtiöt sekä Suomen valtio. Keihäsmatkojen osuuden matkailumarkkinoista jakoivat pääosin sen neljä suurinta kilpailijaa Aurinkomatkat, Tjäreborg, Vingmatkat ja Spies. Keihäsmatkojen myyntijohtaja Pentti Sivula piti yhtiön suurimpana saavutuksena sitä, että se opetti nimenomaan tavalliset suomalaiset matkailemaan vapaa-ajallaan.


title: Keihäsmatkat

text: Kalevi Keihänen yritti vielä vuonna 1976 päästä mukaan seuramatkailuliiketoimintaan perustamalla uuden matkatoimiston Seiväsmatkat Oy:n kahden miljoonan markan alkupääomalla. Yritykselle oli tarkoitus kerätä lisää pääomaa kansalle suunnatulla osakeannilla, mutta hanke epäonnistui ja monet sijoittajat menettivät rahansa.


title: Keihäsmatkat

text: Yhtiöidensä ajauduttua konkurssiin Kalevi Keihänen joutui syytteeseen veropetoksesta, konkurssirikoksista ja valuuttasäännösten rikkomisesta. Helsingin raastuvanoikeus tuomitsi hänet yli kolme vuotta kestäneen oikeudenkäynnin päätteeksi toukokuussa 1981 yhdeksi vuodeksi ja kahdeksaksi kuukaudeksi ehdolliseen vankeuteen.


title: Keihäsmatkat

text: Kalevi Keihänen


title: Faisal ibn Musa’id

text: Faisal ibn Musa’id ibn Abdilaziz (4. huhtikuuta 1944 Riad – 18. kesäkuuta 1975 Riad) oli Saudi-Arabian kuninkaan Faisal ibn Abdilaziz Al Sa’udin veljenpoika sekä tämän murhaaja.


title: Faisal ibn Musa’id

text: Faisal ibn Musa’id syntyi Saudi-Arabian pääkaupungissa Musa’id ibn Abdilazizille, jonka isä puolestaan oli Ibn Sa’ud. Hänen äitinsä oli Watfa ja sisaruksensa Khalid, Bandar ja al-Jauhara.


title: Faisal ibn Musa’id

text: Faisal ibn Musa’idin tiedetään opiskelleen Yhdysvalloissa, jossa hän jäi vuonna 1970 kiinni LSD:n levittämisestä. Lähdettyään Yhdysvalloista hän vietti jonkin aikaa Beirutissa ja kävi myös Itä-Saksassa ennen palaamistaan Saudi-Arabiaan.


title: Faisal ibn Musa’id

text: Kun Faisal ibn Musa’id oli jälleen Saudi-Arabiassa, hänen passinsa takavarikoitiin, koska mies oli aiheuttanut ongelmia ulkomailla oleskellessaan. Hän pääsi opettamaan Riadin yliopistoon (nyk. Kuningas Saudin yliopisto) ja piti samalla yhteyttä Yhdysvalloissa tapaamaansa tyttöystävään.


title: Faisal ibn Musa’id

text: 25. maaliskuuta 1975 Faisal ibn Musa’id meni Riadin kuninkaalliseen palatsiin, jossa kuningas oli juhlistamassa islamin profeetan Muhammadin syntymäpäivää, mawlidia. Kuningas tunnisti veljenpoikansa, jonka hän oletti suutelevan itseään kunnianosoitukseksi. Veljenpoika kuitenkin otti esiin pistoolin ja ampui useita kertoja kuningasta kohti. Kuningas kiidätettiin sairaalaan, mutta hän menehtyi saamiinsa vammoihin.


title: Faisal ibn Musa’id

text: Faisal ibn Musa’id pidätettiin. Hän joutui oikeuden eteen, jossa hänet todettiin syylliseksi kuninkaan salamurhaan ja tuomittiin kuolemaan. Hänet teloitettiin Riadissa 18. kesäkuuta 1975.


title: Kyltti

text: Kyltti eli kilpi (usein myös "merkki", laatta tai "taulu") on mikä tahansa kuvan, tekstin tai molemmat sisältävä, jotain tiedotusta varten käytetty yleisimmin metallista, muovista tai puusta valmistettu esine. Kylttinä ei kuitenkaan pidetä esimerkiksi päällystämättömiä A4 papereita yms. tiedotteita. Sähköisiä kilpiä kutsutaan yleensä näytöiksi lukuun ottamatta joukkoliikennevälineiden sähköisiä linjakilpiä.


title: Kyltti

text: Kyltit on tavallisesti nimetty käyttötarkoituksen mukaan. Näitä ovat mm.


title: Maniac Butcher

text: Maniac Butcher oli tšekkiläinen black metal -yhtye. Sen ensimmäinen kappale tehtiin vuonna 1992, mutta yhtye oli olemassa jo 80-luvun loppupuolella. Nimi tarkoittaa suomeksi "hullua teurastajaa".


title: Maniac Butcher

text: Maniac Butcher perustettiin vuonna 1988 tai 1989, mutta sen ensimmäinen kappale tehtiin vasta 1992 ja samana vuonna 23. joulukuuta oli myös yhtyeen ensiesiintyminen kokoonpanolla "Barbarud", "Vlad", "Thomas" ja "Michael". Vuoden 1993 tammikuussa "Thomas" vaihdettiin "Jorgiin" ja kesäkuussa julkaistiin ensimmäinen demo nimeltään "Immortal Death". Samana vuonna, talvella Maniac Butcherin jäsenet alkoivat käyttää live-esiintymisissään corpse paintiksi kutsuttua kasvomaalia ensimmäisenä tšekkiläisenä yhtyeenä. Toinen demo, "The Incapable Carrion", julkaistiin vuoden 1994 elokuussa, siinä oli jo studioluokan ääni sekä tehdyt kannet, mutta sitä ei juurikaan huomioitu. Vuoden 1995 syyskuussa julkaistiin split-EP "Black Horns of Saaz" yhtyeen Dark Storm kanssa, albumin julkaisusta vastasi View Beyond Records. Marraskuussa julkaistiin debyyttialbumi, "Barbarians", joka sai kohtalaisen hyvän vastaanoton maailmalla. Julkaisun jälkeen "Jorg" lähti yhtyeestä. Vuonna 1995 Maniac Butcher teki yhteensä 15 live-esiintymistä. "Lord Uncleans" liittyi yhtyeeseen toukokuussa 1996 ja syyskuussa julkaistiin toinen levy, nimeltään "Lucan - antikrist". 1997 maaliskuussa julkaistiin "Live in Annaberg" kasetilla. Tämän jälkeen "Michael" jätti yhtyeen. Syyskuussa julkaistiin kolmas albumi, "Krvestreb". Keväällä 1998 Lord Unclean lähti yhtyeestä, tämän jälkeen Maniac Butcherissa oli vain kaksi jäsentä "Barbarud" ja "Vlad", tästä huolimatta neljäs albumi, "Cerna Krev", julkaistiin kesällä. 1999 toukokuussa yhtyeeseen liittyi kaksi sessiomuusikkoa, "Butcher" ja "Ramus". Heinäkuussa julkaistiin split-CD Infernon ja Sezarbilin kanssa, joka kantoi nimeä "Proti vsem". Lokakuussa viides kokopitkä, "Ivaze" julkaistiin ja marraskuussa tuli ulos livekasetti "Live in Open Hell", joka oli nauhoitettu kesällä Open Hell Festillä. Vuonna 2000 maaliskuussa "Cerna Krev" julkaistiin uudelleen kolmen livekappaleen kanssa nimen "Sangue Negro" alla brasilialaisen Mega Therion Records nimisen levy-yhtiön kautta. Kesäkuussa yhtyeen liittyi uusi sessiomuusikko, "Akhenaten", joka on tunnettu myös Judas Iscariot -nimisestä yhtyeestä. Kesällä julkaistiin uudelleen albumi "Invaze" Malesiassa. Joulukuussa julkaistiin viimeinen albumi, joka nimettiin "Epitaph - The Last Onslaught Of Maniac Butcheriksi", se oli rajattu 3000 CD:n ja 1000:n vinyylilevyn painokseen, levyn julkaisi Death To Mankind Records. Albumin myötä yhtye lopetti kaiken musiikillisen toiminnan, ei enää yhtään kappaletta, live-esiintymistä tahi albumia.


title: Maniac Butcher

text: Tästä huolimatta saksalainen Sombre Records jatkoi yhtyeen tuotannon julkaisemista ja vuonna 2001 julkaistiin uudelleen kaikki yhtyeen kokopitkät levyt (lukuun ottamatta Epitaphia) rajoitettuina vinyylipainoksina ja joulukuussa julkaistiin "Live in Open Hell" CD-levynä. Vuosi 2002 jatkui samalla mallilla "The Incapable Carrion" julkaistiin vinyylinä italialaisen Terror From Hell Recordsin kautta ja "Ivaze" julkaistiin CD-levynä kreikkalaisen Unisound Recordsin kautta. Infernon kanssa julkaistu "Proti vsem" julkaistiin Sombre Recordsin kautta vinyylinä ja "Black Horns of Saaz'in" julkaisi View Beyond Records kuvalevynä. Tammikuussa 2003 "Immortal Death / The Incapable Carrion" julkaistiin, samoin "Barbarians" vinyylilevyinä, julkaisijana toimi brasilialainen Mutilation Records. "Barbarians"in CD uudelleen painos tuli ulos helmikuussa kanadalaisen Sinistrum Recordsin kautta ja maaliskuussa erikoisvinyyli- ja CD-painos "Live In Germany" tuli ulos alankomaalaisen From Beyond Recordsin kautta. Joulukuussa julkaistiin "Cerna Krevin" CD-uudelleenpainos thaimaalaisen Desire Of Goat Productionsin kautta. 2004 maaliskuussa CD-uudelleenpainokset "Barbariansista" ja "Krvestrebistä" perulaisen Warkult Recordsin kautta ja "Krvestreb" uudelleen Mutilation Recordsin kautta huhtikuussa. Toukokuussa julkaistiin tuplaCD "The Best of / A Tribute to Maniac Butcher" yhdysvaltalaisen Elegy Recordsin kautta. 2005 tammikuussa live-DVD "Dead But Live" julkaistiin, se sisälsi epävirallisia videoita vuosilta 1992 - 2001 sekä vinyyliuudelleenjulkaisun "Live in Open Hell" julkaisi From Beyond Records. Huhtikuussa Mutilation Records julkaisi "Krvestreb'istä" kuvavinyyli- ja vinyylipainoksen. Myöhemmin julkaistiin kolme vinyylilevyä käsittävä kokoelma "The Best of / A Tribute to Maniac Butcher" saksalaisen Undercover Recordsin kautta. Tämä oli viimeisin yleisesti tiedetty Maniac Butcher -julkaisu.


title: Suuntapiirrin

text: Suuntapiirrin, suunturi, riiksmotti, riimotti (ruotsin sanasta "ett ritsmått") on työkalu, jonka avulla voidaan piirtää työkappaleeseen sen sivujen suuntaisia apuviivoja. Suuntapiirtimen avulla voidaan esimerkiksi merkitä kappaleeseen työstettävän uran tai siitä muuten poistettavan osan rajat, jos ne ovat työkappaleen jonkin sivun kanssa yhdensuuntaiset. Suuntapiirtimen piirtokärki tekee kappaleeseen uran, joka voidaan vahvistaa kynällä paremmin näkyväksi viivaksi.


title: Suuntapiirrin

text: Suuntapiirtimeen kuuluvat seuraavat osat:


title: Suuntapiirrin

text: Pääpuussa on kutakin aisaa varten reikä. Reiässä aisaa voidaan liikutella oikean piirtokohdan säätämiseksi, kunnes aisa lukitaan paikoilleen kiilan avulla. Piirtokärjet ovat metallia. Puisessa kansanomaisessa suunturissa piirtokärkinä voidaan käyttää pieniä nauloja.


title: Khalid Islambuli

text: Khalid Ahmed Showky El-Islambuli (15. tammikuuta 1955 – 15. huhtikuuta 1982) oli Egyptin presidentin Anwar Sadatin murhan pääsuunnittelija ja -tekijä.


title: Khalid Islambuli

text: Islambuli oli kotoisin pohjoisesta Egyptistä ja opiskeli sotilasakatemiassa. Hän oli arvoltaan luutnantti ja kuului Egyptin islamilainen jihad -järjestöön.


title: Khalid Islambuli

text: Islambuli osallistui 6. lokakuuta 1981 voitonpäivän paraatiin Kairossa. Presidenttiä kohti heitettiin kranaatteja, ja Islambuli ampui Sadatin rynnäkkökiväärillään. Hänet ja muut salaliittolaiset pidätettiin. Islambuli todettiin syylliseksi ja tuomittiin kuolemaan. Hänet teloitettiin 15. huhtikuuta 1982.


title: Khalid Islambuli

text: Islambulia pidettiin Iranissa marttyyrinä. Eräs katu Teheranissa nimettiin hänen mukaansa.


title: Narodnyi Artist

text:
Narodnyi Artist () on venäläinen versio brittiläisestä Pop Idol -ohjelmasta.
Koelauluja on järjestetty muun muassa Moskovassa, Voronežissa, Pietarissa ja Kazanissa.
Ensimmäisen kauden voitti Aleksei Goman, toisen kauden Ruslan Alehno ja kolmannen Amarhuu Borhuu. Narodnyi Artist -kilpailuun on osallistunut ihmisiä myös Ukrainasta, Valko-Venäjältä ja Mongoliasta.


title: Nitroksi

text: Nitroksi tarkoittaa typen ja hapen seosta. Esimerkiksi ihmisten ja muiden eläinten hengittämä ilma on pääosin nitroksia. Virkistyssukelluksessa nitroksilla tarkoitetaan typen ja hapen seosta, jossa hapen osuus on 22-40 %. Näin ollen ilma ei virkistyssukelluksessa käytetyn määritelmän mukaan ole nitroksia. Tekniikka- ja ammattisukelluksessa nitroksilla voidaan tarkoittaa myös sellaisia typen ja hapen seoksia, joissa hapen osuus on yli 40 %.


title: Nitroksi

text: Nitroksiksi kutsutaan myös hapella rikastetuksi ilmaksi, englanniksi Enriched Air Nitrox, josta käytetään lyhennettä EANx, missä x ilmaisee hapen osuutta kaasuseoksessa. Esimerkiksi EAN36-seoksessa on 36 % happea.


title: Nitroksi

text: Ilmalla sukeltamiseen verrattuna nitroksi antaa


title: Nitroksi

text: Nitroksissa hapen osuus on suurempi, ja typen osuus vastaavasti pienempi kuin ilmassa. Tästä syystä sukeltajan vereen ja kudoksiin liukenee nitroksilla sukellettaessa vähemmän typpeä kuin ilmalla sukellettaessa. Vereen ja kudoksiin liukeneva typpi on ongelmallista, sillä pintaan noustessa se voi vapautua kuplina verenkiertoon ja aiheuttaa sukeltajantautia.


title: Nitroksi

text:
Henryn lain mukaan sukeltajan vereen ja kudoksiin liukenevan typen määrä on suoraan verrannollinen typen osapaineeseen keuhkoissa; osapaineen kolminkertaistaminen kolminkertaistaa kudoksiin ja vereen liukenevan typen määrän. Osapaineella tarkoitetaan sitä osaa kaasuseoksen kokonaispaineesta, jonka tietty osakaasu tuottaa.
Boylen, Daltonin ja Avogadron laeista seuraa, että typen osapaine keuhkoissa on


Nitroksi


title: Nitroksi

text: missä "p" on typen osapaine, "x" on typen osuus hengityskaasussa ja "p" on kokonaispaine. Tästä seuraa, että typen osuutta laskemalla voidaan pienentää typen osapainetta keuhkoissa ja siten tietyssä syvyydessä vereen ja kudoksiin liukenevan typen määrää.


title: Nitroksi

text: Ilmassa on noin 21 prosenttia happea, jolloin merenpinnan tasolla ilman sisältämän hapen osapaine on noin 0,21 bar. Ihmisen elimistö sietää kuitenkin jossain määrin tästä osapaineesta poikkeavia arvoja. Hapen osapaineen noustessa yli 0,5 barin ilmenee pitkäaikaisessa käytössä happimyrkytyksen oireita. Happimyrkytys on mahdollinen sen osapaineen ylittäessä rasituksessa 1,4 ja levossa ollessa 1,6.


title: Nitroksi

text: Happimyrkytys on melkein jokaisessa tapauksessa elimistölle vaarallinen ja voi pahimmillaan aiheuttaa jopa tajunnan menetyksen. Englanninkielistä CONVENTID sanaa voi käyttää muistisääntönä yleisimmistä happimyrkytyksen oireista:


title: Nitroksi

text: Meren pinnan tasolla normaali hapen osapaine on 0,21 (hapen %-osuus käytettävästä kaasusta x vallitseva paine => 0,21 x 1 bar = 0,21). Esimerkiksi 40 metrissä vallitseva paine on 5 baria, jolloin hapen osapaine on vastaavasti 5 x 0,21 => 1,05. Tämän kaavan mukaan teoreettinen maksimisyvyys ilmasukellukselle on 1,4 / 0,21 => 6,6 baria eli noin 56 metriä, kun taas EAN36-seoksella sukellettaessa teoreettinen maksimisyvyys sukellukselle on 1,4 / 0,36 => 3,9 baria eli noin 29 metriä.


title: Nitroksi

text: Käytännössä paineilmalla voi riittävällä koulutuksella ja hyvillä varusteilla virkistyssukeltaa turvallisesti noin 40 metrin syvyyteen (PADIn suositusraja) ja yleisimmin virkistyssukelluksissa käytettävällä EAN32-seoksella noin 34 metrin syvyyteen.


title: Jak and Daxter

text: Jak and Daxter on alun perin Naughty Dogin kehittämä tasohyppely-, seikkailu- ja toimintapelisarja PlayStation 2 -konsolille. Siitä on tehty kuusi videopeliä (joista kolme on spin-offeja). Kolme ensimmäistä osaa on ns. olennaisimmat pelit eli samaan juoneen liittyviä muut pelit eivät liity tähän samaan juoneen vaan niillä on oma juoni . Jak on ensisijaisesti pelattava hahmo, paitsi Daxter-pelissä ja myös pienissä osissa Jak 3 peliä. Jak ja Daxter esiintyvät pelattavina hahmoina myös PlayStation Move Heroes -pelissä.


title: Jak and Daxter

text: PlayStation 2:lle julkaistut pelit tulevat digitaalisena latauksena PlayStation 4 -konsolille vuoden 2017 aikana.


title: Jak and Daxter

text: Jak and Daxter: The Precursor Legacy ilmestyi vuoden 2001 joulukuussa. Peli alkaa, kun Jak ja Daxter lähtevät veneellä sumuiselle saarelle (Misty Islandille), vaikka heitä on kielletty menemästä sinne. He näkevät kaksi henkilöä suunnittelemassa hyökkäystä Jakin ja Daxterin kotikylään Lurkerien avulla. Poikien hiiviskellessä takaisin veneelle, Daxter putoaa Dark Eco -altaseen ja muuttuu ottseliksi (puoliksi saukko, puoleksi näätä). Tietäjä Samos kertoo, että pohjoisessa asuva tietäjä Gol on ainut, joka voi palauttaa Daxterin takaisin ihmiseksi. Myöhemmin selviää, että kaksi salaperäistä henkilöä, jotka suunnittelivat hyökkäystä Jakin ja Daxterin kylään, olivat Gol ja tämän sisko Maia.


title: Jak and Daxter

text:
Sarjan toinen, edelliseen peliin verrattuna juoneltaan syvempi, osa ilmestyi vuoden 2003 loppupuolella. Ensimmäisessä pelissä mykkänä ollut Jak puhuu.
Tarina alkaa, kun Jak ystävineen matkustaa tulevaisuuteen ja he päätyvät Haven Cityyn, jossa kaupungin vartijat, Krimzon Guardit, vangitsevat Jakin. Daxter pääsi heiltä karkuun. Paroni Praxiksen käskystä Jak vangitaan ja hänelle tehdään dark eco -aineella kokeita: kokeiden takia Jak pystyy muuttumaan voimakkaaksi ja hallitsemattomaksi Dark Jakiksi. Kahden vuoden kuluttua Daxter auttaa Jakia pakenemaan vankilasta, ja paettuaan he törmäävät Kor-nimiseen vanhukseen ja pieneen poikaan. Myöhemmin selviää, että Kor on Haven Cityä uhkaavien Metal Headien johtaja. Selviää myös, että poika on Jak nuorempana.


title: Jak and Daxter

text: Jak 3 ilmestyi joulukuussa 2004. Tarina alkaa, kun Jak heitetään Wasteland-aavikolle rangaistukseksi sodan aloittamisesta, minkä vuoksi Haven City on muuttunut sotatantereeksi joka on kyllä lavastettu. Aavikolla Sparguksen asukkaat löytävät Jakin, Daxterin ja Peckerin (puoleksi apina ja puoleksi papukaija). Kaupungissa Jakin täytyy taistella areenalla, jotta hänestä tulisi wastelanderläinen. Taivaalta alkaa saapua entisiä precursoreja, Dark Makereita, jotka ovat muuttuneet Dark Econ johdosta ja maailma on uhattuna. Jak II pelissä tuttu Grav-zoomer-kilpa-ajelun mestari Erol palaa kyborgina ja hallitsee Krimzon Guardin vartiostoa. Erol ja Dark Makerit ovat liittoutuneet ja Jakin on taas aloitettava taistelu.


title: Jak and Daxter

text: Peli ilmestyi marraskuussa 2005. Toisin kuin muut pelit Jak X on ajopeli eikä pelin juoni liity Jak -trilogiaan. Tarina alkaa, kun Krew'n tytär Ray on kutsunut Jakin, Daxterin, Keiran, Ashelinin ja Tornin Kras Cityyn. He juovat maljan "Krew'n muistolle". Krew'n hologramminauhoite paljastaa viinin olevan myrkytettyä. Ainoa keino saada vastalääke on voittaa Kras Cityn ajokilpailu.


title: Jak and Daxter

text: Daxter on Ready at Dawnin kehittämä tasohyppelypeli PlayStation Portablelle. Pelissä pelataan vain Daxterilla. Tarina sijoittuu Jak 2:n sivuutettuun kahden vuoden jaksoon, jolloin Jak oli vankilassa ja Daxterin tehtävänä oli vapauttaa paras ystävänsä. Ennen kuin Daxter vapauttaa Jakin, hän pestautuu konkurssin partaalla olevan yrityksen tuholaistorjujaksi.


title: Jak and Daxter

text: Pelin "Jak & Daxter: Kadonnut maailma" () kehitti High Impact Games vuonna 2009. Tarina alkaa, kun Jak ja Daxter saattavat Keiraa, josta on tulossa tietäjä. Jak ja kumppanit tekevät pakkolaskeutumisen maailmankaikkeuden reunalle, kun heidän kimppuun hyökkää kapteeni Feniks ("Captain Phoenix"). Jak ja Daxter auttavat taas pelastamaan maailma pimeyden uhalta. Jak, Daxter ja Keira pelastavat Aerooppalaisten aluksen pirattien hyökkäykseltä ja tapaavat sen johtajan herttua Tuulispään ("Duke Skyheed"). Pian kuitenkin alkaa selvitä, että itse herttua Tuulispää on haitaksi Ecoytimelle ja Jak, Keira ja Daxter liittoutuvat Feniksin kanssa. Tämä peli oli myös ensimmäinen suomeksi dubattu "Jak and Daxter"-peli.


title: Jak and Daxter

text: PlayStation Move Heroes on Nihilistic Softwaren kehittämä cross-overpeli, joka ilmestyi 25. maaliskuuta 2011. Pelin tarina alkaa Ratchetin ja Clankin olevan Metropolissa tuhoamassa suurta robottia, kunnes aika jähmettyy ja Ratchet ja Clank imeytyvät madonreikään. Samaan aikaan Haven Cityssä, Jak ja Daxter ovat syöksymässä kuolemaansa, kunnes sielläkin aika pysähtyy ja sankarit joutuvat madonreikään. Myös Pariisissa olevat Sly ja Bentley imeytyvät madonreikään. Sankarit ja apurit (sidekickit) joutuvat toiseen maailmaan, jossa Gleeber ja Lunk olennot järjestävät ensimmäiset maailmojenväliset sankariturnajaiset. Päästäkseen omiin maailmoihinsa sankarit ja apurit joutuvat kilpailemaan toisiaan vastaan. Gleeberillä ja Lunkilla on muutakin miellessään kuin kilpailu.


title: Jak and Daxter

text: Naughty Dogin Justin Richmond julkisti lehdistötilaisuudessa Oslossa, että PS2:n Jak & Daxter-pelit tullaan remasteroimaan HD-kokoelmaan. Kokoelma tulee sisältämään kolme alkuperäistä Jak-peliä. Kokoelma ilmestyi helmikuussa 2012.


title: Jak and Daxter

text: Jak & Daxter -trilogian PS Vita -versio ilmestyi kesäkuussa 2013.


title: Jak and Daxter

text: Naughty Dogin oli tarkoitus jatkaa Jak & Daxter-pelisarjaa heti Uncharted 3:n jälkeen. Heillä oli kuitenkin vaikeuksia pelin kehittämisessä, ottaen huomioon myös sen, että peliä yritettiin rakentaa Uncharted-pelimoottorilla, eli pelistä olisi tullut "realistisen" näköinen. Naughty Dogilta loppui kuitenkin ideat kesken ja pelin kehittäminen vaikeaa. He päättivät hylätä koko pelin. Pelisivusto Gameinformerin mukaan Jakin realistinen ulkomuoto muistutti vanhaa sarjakuvatyyliä ja hänellä oli edelleen samat vihreänkeltaiset hiukset, pitkät korvat ja rillit. Daxter näytti Gameinformerin mukaan aivan täysin erilaiselta.


title: Amarhuu Borhuu

text: Amarhuu Borhuu (, s. 1. heinäkuuta 1987) on venäläinen laulaja, joka on syntynyt Mongoliassa. Nykyään hän asuu Ulan-Udessa. Hän tuli tunnetuksi Venäjällä Narodnyi Artist -laulukilpailusta, jossa hän voitti kolmannen kauden 61,7% ääniosuudella.


title: Dodge Stratus

text: Dodge Stratus ja sen sisarmallit Chrysler Cirrus ja Plymouth Breeze ovat kaikki vain keulaltaan ja varustelutasoltaan toisistaan eroavia, keskikokoisia neliovisia sedaneita, joita kutsuttiin Amerikassa nimellä "Cloud car". Euroopassa autoa myytiin nimellä Chrysler Stratus.


title: Dodge Stratus

text: Ensimmäinen sukupolvi esiteltiin vuonna 1994. Dodge Stratus on JA-alustan keskimmäinen malli. Chrysler Cirrus oli kalliimpi malli ja Plymouth Breeze halvempi. Malleja on kaksi: SE, jossa on vakiona 2,0-litrainen moottori (sai myös 2,4-litraisena) ja ES, jossa on 2,4-litrainen on vakiona ja lisävarusteena Mitsubishin kehittämä 2,5-litrainen V6 tyyppimerkinnältään 6G73. Eurooppalaisissa Chrysler Stratus -malleissa ES-versiota vastaa mallimerkintä LE ja paremmin varusteltua SE-versiota mallimerkintä LX.


title: Dodge Stratus

text: Autossa on monia yhteisiä osia Cirruksen ja Breezen kanssa, sisustat ovat kuitenkin hyvin erilaiset. Dodge Stratuksen tunnusomaisia teknisiä erikoisuuksia ovat etulokasuojan sisään sijoitettu akku sekä 2,5-litraisen moottorin sytytystulpat, joista kolme on sijoitettu moottorin imusarja alle, kuten useissa muissakin etuvetoisissa autoissa joissa on V-moottori.


title: Dodge Stratus

text: Varusteita autossa on automaattivaihteisto, lukkiutumattomat jarrut, säädettävä ratti, vakionopeudensäädin, sähköikkunat, keskuslukitus, sähkösäätöinen kuljettajan penkki, nahkapenkit, sähköantenni, kuuden CD:n vaihtaja, kattoluukku, avaimeton järjestelmä ja varkaudenestolaite. 5-vaihteisen manuaalivaihteiston sai vaihtoehtoisena 2,0-litraiseen malliin. Myöhempiin vuosimalleihin oli saatavilla lisävarusteena myös puoliautomaattinen AutoStick-vaihteisto.


title: Dodge Stratus

text:
Autoa valmistettiin vuosien 1995 ja 2000 välillä myös Meksikossa (DaimlerChrysler de Mexico). Siellä myytiin turboahdettua mallia Stratuksesta. Tässä mallissa oli 2,4-litrainen moottori nelivaihteisella AutoStick-vaihteistolla. Tehoa oli 168 hv @ 5200 r/min.
Toisen sukupolven valmistus aloitettiin vuonna 2000. Chrysler Stratuksen sijaan Euroopassa tuli myyntiin Yhdysvaltain tavoin Chrysler Sebring. Dodge Stratuksesta tuli vuonna 2000 myös coupé-malli, jolla kuitenkaan ei ole muuta yhteistä sedanin kanssa kuin nimi ja muutamat muotoiluseikat. Coupé-malli korvasi Dodge Avengerin. Se on valmistettu yhteistyössä Mitsubishin kanssa ja tuotantopaikkana on Normal Illinois'ssa.


title: Dodge Stratus

text: Stratuksessa on Chrysler Sebringin tavoin uudistettu versio Chryslerin JA-alustasta, nimeltään JR. Coupé-mallit eivät perustuneet samaan alustaan, vaan ne on kehitetty Mitsubishi Eclipsestä.


title: Dodge Stratus

text: Meksikossa myytiin turboahdettua Stratus R/T -versiota, jonka tehot oli aluksi 215 hv. Myöhemmin tehoja nostettiin 225 hevosvoimaan Dodge SRT-4:stä lainatulla moottorilla. R/T-mallit tunnistaa takana olevasta "High Output" -tekstistä.


title: Riikinruotsi

text: Riikinruotsi eli ruotsinruotsi tarkoittaa Ruotsissa puhuttuja ruotsin kielen varianttia ja alueellisia yleiskieliä, erotuksena esimerkiksi Virossa ja Suomessa puhutuista ruotsin kielen varianteista. Samalla tavalla termiä riikinruotsalaiset käytetään Ruotsissa asuvista ruotsinkielisistä erotuksena suomenruotsalaisista tai vironruotsalaisista.


title: Riikinruotsi

text: Riikinruotsissa termi 'riksvensk' tarkoittaa myös riikinruotsalaista yleiskieltä, standardisoitua kirjakieltä (vrt. kirjoitettu kieli) ja puhuttua yleiskieltä (vrt. puhekieli).


title: Riikinruotsi

text: Tukholman yliopiston pohjoismaisten kielten professorin Olle Josephsonin mukaan kirjoitettu ruotsi on suhteellisen yhtenäinen kaikkialla, mutta etenkin puhutussa yleiskielessä ja murteissa esiintyy vaihtelua sekä maiden välillä että maiden sisällä. Alueellinen yleiskieli on välimuoto murteen ja yleiskielen välillä. Alueellisiksi yleiskieliksi lasketaan muun muassa Etelä-, Keski- ja Länsi-Ruotsissa, sekä Norlannissa, Gotlannissa ja Suomessa puhutut ruotsin kielen variantit.


title: Riikinruotsi

text: Elias Wessénin mukaan kirjakieli ilmaisi maan yhtenäisyyttä sekä itsenäisyyttä korkean kulttuurin välittäjänä ja on ollut tämänkin vuoksi melko altis vieraiden kielten vaikutuksille aikojen kuluessa. Vanhimmat säilyneet ruotsinkieliset kirjoitukset ovat 1200-luvun lopulta ja 1300-luvulta, kuten lakikokoelma Länsigöötanmaan laki, jonka vanhimmat osat ovat vuodelta 1225. Syy siihen, että kirjakieltä alettiin yhdenmukaistaa 1500-luvulla, oli, että näihin aikoihin alettiin painaa valtakunnallisia tekstejä ruotsiksi. Erityisen merkityksellinen teos oli "Kustaa Vaasan Raamattu" vuodelta 1541, joka on ensimmäinen ruotsinkielinen Raamattu. Se kirjoitettiin aikana, jolloin ruotsalainen yleiskirjakieli alkoi kehittyä.


title: Riikinruotsi

text: Vuosien 1375 ja 1526 välillä, kun Ruotsissa puhuttiin vielä myöhempää muinaisruotsia, Vadstenan luostarissa jäljennettiin paljon uskonnollisia tekstejä. Koska tekstejä nimenomaan jäljennettiin, oli jäljennöstyö tehtävä vakiintuneiden periaatteiden mukaisesti, eikä niinkään ääntämisen. Molden ja Wessénin mukaan juuri se, että kirjallinen toiminta keskittyi niin suurissa määrin yhteen paikkaan, oli suotuisaa kirjakielen vakiintumiselle. Niin kutsutuissa Vadstenan käsikirjoituksissa käytetty innovatiivinen kirjakieli sai täten yleiskielen aseman.


title: Riikinruotsi

text: Nykyään riikinruotsalaisella yleiskielellä tarkoitetaan sitä kielimuotoa, jota lapset oppivat lukemaan sekä kirjoittamaan koulussa. Yleiskielen sanojen oikeinkirjoitus ja taivutus voidaan tarkistaa Ruotsin Akatemian ylläpitämästä sanakirjasta, "Svenska Akademiens ordlista".


title: Riikinruotsi

text: 1600-luvulla puhekieli yhtenäistyi koulutuksen ja standardisoidun kirjakielen vaikutuksesta. Samaan aikaan maan pääkaupungista tuli poliittinen, hallinnollinen, uskonnollinen sekä kulttuurillinen keskus, minkä vuoksi juuri Mälarin alueella puhutut murteet loivat perustan yleiskielelle. Pääkaupunkiseudulla puhutut murteet ovat kuitenkin olleet alttiina monille vaikutteille ja pitää sisällään erilaisista murteista peräisin olevia sanoja ja sanamuotoja. Aatelisten muutettua pääkaupunkiin eri puolilta maaseutua erilaiset murteet, sanat ja sanamuodot sekoittuivat toisiinsa. Esimerkiksi sana "smör" (suom. 'voi') on sanan uplantilainen muoto. Vaihtelua voi havaita esimerkiksi sanoissa, joissa konsonanttiyhdistelmä "rd" korvataan ns. paksulla l:llä (mitä ei tehdä riikinruotsissa). Ilmiö on tuttu monissa murteissa, joissa on sanoja kuten "vålnad" (sanasta "vårda") ja "utböling" (sanasta "börd").


title: Riikinruotsi

text: Kansakoulu tuli pakolliseksi Ruotsissa vuonna 1842, minkä jälkeen kirjakielellä oli entistä suurempi vaikutus puhekieleen. Aiemmin puhutussa yleiskielessä sanat "av", "till" ja "efter" voitiin lausua myös "å(v)", te ja "ätter", joitakin sanoja lausuttaessa käytetään kuitenkin edelleen puhekielistä lausumistapaa, kuten esimerkiksi sanoissa "skjuss" ("skjuts") ja "bråsska" ("brådska").


title: Riikinruotsi

text: Ruotsille kielialueena on tyypillistä, että murteiden väliset erot tasoittuvat ja kieli yhdenmukaistuu yhä lähemmäs yleiskieltä. Tähän on syynä liikkuvuuden kasvu yhteiskunnassa. Ihmiset muuttavat ja perustavat perheitä, joissa toinen tai molemmat vanhemmista tulevat asuinpaikkakunnan ulkopuolelta. Suurin uhka murteille on kotiseudulta pois muuttaminen sekä se, että perheissä aletaan puhua yleiskieltä. Murteet, jotka eroavat suuresti yleiskielestä ovat uhanalaisia, sillä murteen puhuja voi joutua mukauttamaan puhettaan enemmän yleiskielen kaltaiseksi puhuessaan henkilöiden kanssa, jotka puhuvat yleiskieltä. Näin kasvava liikkuvuus aiheuttaa murteiden häviämistä.


title: Riikinruotsi

text: Aiemmin ajateltiin, että televisiolla sekä radiolla on suurin vaikutus murteiden välisten erojen tasoittumiseen. Kyseiset mediat antavat ennemminkin mallin yleiskielelle, ja on olemassa näyttöä siitä, että ne ovat vahvistaneet murteita sekä näyttäneet, että murteilla on funktio myös paikallisen murrealueen ulkopuolella. Muun muassa Pohjanmaalla on havaittu nuorten käyttävän murretta tekstiviesteissään.


title: Lidingön silta

text: Lidingön silta on Tukholman ja Lidingön kaupunkien välinen siltayhteys Ruotsissa.


title: Lidingön silta

text: Ensimmäinen silta Lidingön saarelle oli rakennettu vedessä kelluville lautoille vuosien 1802–1803 aikana. Silta oli lähes 750 metrin pituinen ja seitsemän metrin levyinen. Vuonna 1811 rajuilma vaurioitti siltaa, kuten myös vuonna 1858. Tämä silta oli kuitenkin laivojen tiellä, kun Värtahamnenin satama otettiin käyttöön. Tukholman kaupunki purki sillan ja rakensi vuonna 1884 uuden välille Ropsten–Torsvik, se oli lähes yhtä pitkä kuin edeltäjänsä. Silta oli Tukholman pisin ja samalla maailman pisin kelluva silta. Leveyttä sillalla oli 12 metriä. Ajorata kulki vain 10–15 senttiä vedenpinnan yläpuolella. Nopeusrajoitus sillalla oli 10 km/h, kuorma-autoille 8 km/h.


title: Lidingön silta

text: Vuonna 1925 paikalle rakennettiin teräsilta avattavalla kääntösillalla. Pituutta sillalla oli 750 metriä. Siinä oli yksi ajokaista suuntaansa ja kaksi junaraidetta Lidingöbanan-raitiotieyhteyden käyttöön. Siltamaksua perittiin vuoteen 1946 asti, autoilta perittiin 50 äyriä, 10 äyriä jalankulkijoilta ja jopa sioilta 5 äyriä. Myös Lidingönradan matkustajilta perittiin maksua. Huonokuntoista siltaa peruskorjattiin vuosina 1983–1986. Tavaraliikenne sillalla jouduttiin lakkauttamaan, sillä radan heikko kunto kesti enää vain henkilöliikennettä. Nykyään sillalla on jalkakäytävä, pyörätie ja yksi raide.


title: Lidingön silta

text: Kun silta täytti kymmenen vuotta vuonna 1935, sen oli ylittänyt 11 miljoonaa jalankulkijaa, 17,4 miljoonaa raitiovaunumatkustajaa, 1,6 miljoonaa linja-automatkustajaa, 400 000 moottoripyörää, 900 000 henkilöautoa, 3,7 miljoonaa raskasta ajoneuvoa ja 5 600 tavaravaunua.


title: Lidingön silta

text: Liikenteen kasvaessa päätettiin vuonna 1963 uuden sillan rakentamisesta, ja se valmistui 3. elokuuta 1971. Pituutta sillä on 997 metriä, leveyttä 24 metriä ja vapaata korkeutta sillan alla 12,5 metriä. Silta on jaettu kymmeneen jänteeseen, joista pisin on 73,5-metrinen. Nykyinen silta on varsin kookas välittääkseen liikennettä ainoastaan mantereelta Lidingöön, nyttemmin on alettu hahmotella yhteyden jatkamista Lidingön kautta Vaxholmiin ja Åkersbergaan Österåkeriin. Vuonna 2006 suunniteltiin vakavasti lauttayhteyden perustamista Lidingön saarelta Nackaan. Siltaa tai tunneliyhteyttä etelään ei suunnitella.


title: Lidingön silta

text: Kuntaraja Tukholman ja Lidingön välillä kulkee 350 metrin etäisyydellä Ropstenin rannasta.


title: Ekologinen jalanjälki

text: Ekologinen jalanjälki kuvaa sitä, kuinka suuri maa- ja vesialue tarvitaan ihmisen tai ihmisryhmän kuluttaman ravinnon, materiaalien ja energian tuottamiseen sekä syntyneiden jätteiden käsittelyyn. Käsitteen kehittivät Mathis Wackernagel ja William E. Rees 1990-luvun alussa. WWF:n mukaan ihmiskunnan ekologinen jalanjälki ylittää maapallon kestokyvyn jo 25:llä prosentilla.


title: Ekologinen jalanjälki

text: Ekologista jalanjälkeä käytetään nykyään laajalti kestävän kehityksen mittarina sen havainnollisuuden vuoksi. Sitä mitataan yleensä hehtaareina, tarkemmin ottaen globaalihehtaareina (gha). Yksi globaalihehtaari tarkoittaa hehtaarin kokoista aluetta, jonka tuottavuus vastaa maapallon keskiarvoa. Ekologisen jalanjäljen avulla voidaan tutkia yksittäisten henkilöiden, hyödykkeiden, palvelujen, yritysten, teollisuudenalojen, alueiden ja kansojen kulutuksen kestävyyttä.


title: Ekologinen jalanjälki

text: Suomalaisten ekologinen jalanjälki on maailman suurimpia. Vuonna 2006 julkaistussa WWF:n Living Planet -raportissa se oli kolmanneksi suurin heti Yhdistyneiden Arabiemiirikuntien ja Yhdysvaltojen jälkeen. Vuonna 2007 maailman ekologinen jalanjälki oli 2,7 globaalihehtaaria henkeä kohti, kun maapallon biokapasiteetti eli tuottava maa-ala oli 1,8 hehtaaria henkeä kohti. Yhden suomalaisen ekologinen jalanjälki oli 6,2 ja Suomen biokapasiteetti 12,5 hehtaaria henkeä kohden.


title: Ekologinen jalanjälki

text: Ekologinen jalanjälki keskimäärin kutistui vuosina 1993–2009 niissä 24 maassa, joissa kansantuote oli yli 30 000 dollaria/asukas. Nopeimmin jalanjälki kasvoi melko köyhissä maissa.


title: Ekologinen jalanjälki

text: Ekologinen jalanjälki ilmaistaan havainnollisuuden vuoksi usein myös "maapalloissa", jolloin yksi maapallo vastaa maailman biokapasiteettia kyseisenä vuonna. Voidaan esimerkiksi laskea, miten monta maapalloa tarvittaisiin, jos kaikki maailman ihmiset eläisivät kuten suomalaiset. Maapallon biokapasiteetiksi arvioitiin vuonna 2003 11,2 miljardia hehtaaria. Helmikuussa 2006 maailman väkiluku oli 6,5 miljardia. Tällä väestömäärällä tarvittaisiin noin 4,5 maapalloa tyydyttämään ihmiskunnan tarpeet, jos kaikkien ekologinen jalanjälki olisi yhtä suuri kuin suomalaisten. Yhdysvaltalaisten jalanjäljellä (9,6 ha) maapalloja tarvittaisiin 5,6. Jos taas kaikki eläisivät kuten intialaiset keskimäärin (jalanjälki 0,8 ha), ihmiskunnalle riittäisi puolikas maapallo.


title: Ekologinen jalanjälki

text: Vuonna 2007 Kiina kulutti eniten luonnonvaroja ja sen ekologinen alijäämä oli maailman suurin. Suurimmat biokapasieetin kuluttajat Kiinan jälkeen olivat Yhdysvallat ja Intia. Jos Kiinan luonnonvarojen käyttö henkeä kohden kasvaisi Yhdysvaltojen tasalle, se tarvitsisi koko maapallon biokapasitetin verran. Kiina käyttää jo yli 16 prosenttia maailman biokapasiteetista, johon sisältyvät muun muassa veden, maan ja puun käyttö.


title: Ekologinen jalanjälki

text: Ekologisen jalanjäljen perusteella laskettavalla nk. ekovelkapäivällä (eng. Ecological Debt Day; myös nimitystä Maailman ylikulutuspäivä (eng. Earth Overshoot Day) käytetään) havoinnollistetaan vuosittaista kapasiteetin ja kulutuksen suhdetta.


title: Tavastia

text: Tavastia on Hämeen uuslatinankielinen nimi ja voi tarkoittaa ainakin seuraavia:


title: Ray Lema

text: Ansi Ray Lema (s. 1946) on kinshasankongolainen muusikko.


title: Ray Lema

text: Lema syntyi Lufutotossa. Hän työskenteli Zairen kansallisbaletissa ennen lähtemistään Yhdysvaltoihin 1979 ja sen jälkeen Eurooppaan. Hänen ensimmäiset albuminsa olivat "Koteja" (1982), "Kinshasa-Washington DC-Paris" (1982), "Médecine" (1985) ja "Bwana Zoulou Gang" (1988). Sen jälkeen Lema solmi levytyssopimuksen Island Recordsin kanssa ja saavutti kansainvälistä suosiota albumeillaan "Nangadeef" (1989) ja "Gala" (1990).


title: Ray Lema

text: Lema on säveltänyt jonkin verran elokuvamusiikkia.


title: Little Mary Mixup

text: Little Mary Mixup on suomalainen yhtye joka on saanut nimensä sarjakuvasta.


title: BioPalatset

text:
BioPalatset on joukko ruotsalaisia elokuvateattereita, joista SF Bio omistaa kaksi ja Astoria Cinema sekä Svenska Bio kummatkin yhden. BioPalatset-teatterit kuuluvat Ruotsin suurimpiin elokuvateattereihin. Sandrew Metronome, joka myöhemmin siirtyi Astorian omistukseen, rakennutti BioPalatset-teatterit. Ensimmäinen rakennettiin Tukholmaan, toinen Malmöhön, kolmas Göteborgiin ja neljäs Borlängeen.
Astoria Cinema joutui talousvaikeuksiin ja syksyllä 2006 yhtiö myi Borlängen BioPalatset Svenska Biolle. Kesällä 2007 Astoriaa haettiin vararikkoon, ja yhtiö myi Tukholman ja Göteborgin BioPalatset-teatterit SF Biolle. Täten yhtiö säästyi vararikolta.


title: Mooren paradoksi

text: Mooren paradoksi on pragmatiikkaan ja logiikkaan liittyvä paradoksi. Nimeä "Mooren paradoksi" käytti ensimmäisenä tiettävästi filosofi Ludwig Wittgenstein. Esimerkiksi väite ”Sataa, mutta en pidä totena että sataa.” (= ”Sataa, mutta ei sada.”). Väite voi olla totta, mutta sanoja ei voi itse pitää totena sitä mitä sanoo. Filosofi G. E. Moore totesi, että henkilö, joka ajattelee näin, on älyllisessä umpikujassa. Mooren paradoksia tarkastellaan muun muassa Jaakko Hintikan teoksessa "Knowledge and Belief" (1962).


title: Mooren paradoksi

text: Wittgensteinin mukaan henkilö, joka toimii Mooren paradoksin mukaisesti, syyllistyy oman väitteensä ns. epistemologiseen häpäisyyn.


title: Kylpyhuone

text: Kylpyhuone (lyhenne kh.) on peseytymiseen tarkoitettu huonetila, jossa on suihkutila tai kylpyamme. Lisäksi kylpyhuoneessa on usein WC-istuin. Kylpyhuone voi olla varustettu myös vaatepesua ja kuivausta varten. Piirustusmerkintänä käytetään lyhennettä KPH.


title: Kylpyhuone

text: Pesuhuone on saunan yhteydessä sijaitseva kylpyhuone.


title: Santa Lucia (yhtye)

text: Santa Lucia oli suomalainen rockyhtye, joka perustettiin vuonna 1984 Kemissä. Yhtye julkaisi uransa aikana neljä singleä, yhden LP:n ja yhden mini-LP:n.


title: Santa Lucia (yhtye)

text: Santa Lucia nousi julkisuuteen versiollaan Vera Teleniuksen hittikappaleesta ”Miljoona ruusua” vuonna 1988. Sen ainoaksi jäänyt albumi "Arktista Hysteriaa" ilmestyi Poko Recordsin julkaisemana kaksi vuotta myöhemmin. Kappaleet ”Harhaa” ja ”Pelastus Avaruudesta” julkaistiin singlenä. Yhtye hajosi 1990-luvun alussa jäsenten muutettua opiskelemaan eri puolille Suomea. Viimeinen julkaisu oli neljän kappaleen mini-LP/EP "Neljä Tunnelia Tuonelaan" vuonna 1992.


title: Santa Lucia (yhtye)

text: Yhtye teki kappaleesta ”Ruusutarha” musiikkivideon, ja myöhemmin kappaleesta ”Harhaa” tehtiin promovideo. LP "Arktista Hysteriaa" ja EP "Neljä Tunnelia Tuonelaan" julkaistiin 1992 myös CD-versioina.


title: Santa Lucia (yhtye)

text: Kitaristi Kati Pyykkö soitti Santa Lucian jälkeen Juice Leskisen ETC-kokoonpanossa. Laulaja Mape Morottaja tunnettiin myöhemmin paremmin "Poliisi-TV:n" toimittajana.


title: Santa Lucia (yhtye)

text: Santa Lucia teki kolmen keikan comebackin loppuvuonna 2011. Viimeisin näistä oli Helsingissä Metal Warning IV -festivaaleilla marraskuussa. Yleisö ja yhtye olivat molemmat liikuttuneita jälleennäkemisestä.


title: Santa Lucia (yhtye)

text: Yhtye julkaisi koko tuotannostaan CD-levyn "Arktista hysteriaa – Koko tuotanto 1988–1992". CD koostuu aiemmin julkaistusta albumista sekä yhdeksästä bonuskappaleesta.


title: Dan Gurney

text: Dan Gurney (13. huhtikuuta 1931 Port Jefferson, New York, Yhdysvallat – 14. tammikuuta 2018) oli eräs amerikkalaisen autourheiluhistorian merkittävimpiä nimiä. Hän syntyi Port Jeffersonissa, New Yorkissa, mutta muutti jo teini-ikäisenä Kaliforniaan. Dan Gurney muistetaan paitsi kilpa-ajajana myös tallipäällikkönä ja autonvalmistajana. Hän on yksi neljästä amerikkalais-syntyisestä Formula 1 kuljettajasta, jotka ovat voittaneet GP-osakilpailun (Indy 500 pois lukien). Formula 1:n lisäksi Gurney on kilpaillut voitokkaasti myös Indy Car, NASCAR, Can-Am ja Trans-Am sarjoissa. Vuonna 1967, voitettuaan A. J. Foytin kanssa LeMansin 24 tunnin kilpailun, hän täysin mielijohteesta ruiskutti shampanjaa yleisön sekaan juhliessaan palkintokorokkeella. Tämän perinteen aloittamisen lisäksi hän keksi ensimmäisenä lisätä pienen lisäpalan auton takasiiven takareunaan. Tämä lisäpala tunnetaan nykyisin nimellä Gurney-flap. Sen tehtävänä on lisätä siiven luomaa alaspäin suuntautuvaa voimaa kuitenkaan häiritsemättä virtauksia kuin aivan minimaalisesti.


title: Dan Gurney

text:
Ajettuaan Ferrarilla LeMansin 24 tunnin kilpailun vuonna 1958, Gurney sai kutsun tulla testaamaan Ferrarin GP-autoa. Testi sujui hyvin ja niinpä Gurney aloitti Formula 1 uransa Ferrarin tallissa seuraavana vuonna. Neljästä ajamastaan kisasta kahdessa Gurney pääsi palkintosijoille, mutta tallin tiukka kuri ei sopinut hänelle, joten ura Ferrarin ratissa loppui tuohon kauteen. Vuonna 1960 hän ajoi seitsemän kisaa yksityistallin BRM:lla, joista kuusi päättyi keskeytykseen. Hollannin GP:ssä tuona vuonna sattui myös Gurneyn uran vakavin onnettomuus. BRM:n jarrujen pettäminen aiheutti ulkoisten vammojen lisäksi kauaskantoisen epäluulon insinöörejä kohtaan. Tosin, ironista kyllä, onnettomuuden seurauksena Gurney myös muutti ajotapaansa jarruja säästävämmäksi, josta oli etenkin pitkissä kisoissa etua kilpakumppaneihin nähden.
Uusien sääntöjen myötä vuonna 1961 Gurney ja Jo Bonnier ajoivat Porschen tehdastiimin autolla tallitovereina täyden kauden sijoittuen kolmasti kakkoseksi. Porschen tuotua seuraavaksi kaudeksi uuden kahdeksansylinterisen moottorin, Gurney otti uransa ensimmäisen GP voiton Ranskan GP:ssä. Voitto oli Porschen tallille ensimmäinen – ja samalla viimeinen. Korkeiden kustannusten vuoksi Porsche vetäytyi Formula ykkösistä kauden jälkeen.
Gurney oli ensimmäinen kuljettaja, kenet Jack Brabham palkkasi vastaperustetun kilpa-tallinsa kuljettajaksi. Brabham itse voitti autollaan GP-sarjan ulkopuolisen kilpailun Stuttgartissa vuonna 1963 – Gurney oli voittanut Porschella samaisen kilpailun vuotta aiemmin –, mutta ensimmäisen varsinaisen GP-voiton Brabhamille toi nimenomaan Gurney voittamalla jälleen Ranskan GP:n vuonna 1964. Kaikkiaan kilpa-ajajan urallaan Gurney voitti Brabham-tallissa kaksi kilpailua ja pääsi kymmenen kertaa palkintokorokkeelle. Näihin kymmeneen mahtuu myös viiden perättäisen kilpailun putki kaudella .


title: Dan Gurney

text:
Vuonna 1962 Gurney ja Carroll Shelby alkoivat suunnitella omaa, amerikkalaista, kilpa-autoa, joka kykenisi haastamaan parhaat eurooppalaiset kilpailijansa. Shelbyn onnistui suostutella rengasvalmistaja Goodyear mukaan sponsoroimaan tallia ja horjuttamaan samalla kilpailijansa Firestonen valta-asemaa. Goodyearin pääjohtaja Victor Holt ehdotti tallin nimeksi "All American Racing"ia. Gurneyn mielestä ajatus kuulosti lähinnä kiihkoisänmaalliselta, mutta katsoi olevansa pakotettu suostumaan sponsorien ideoihin.
Alkuperäinen tähtäin oli Indiapolisissa Goodyearin ja Firestonen kaksintaistelussa, mutta Gurneyn mielenkiinto oli enemmänkin katuratakilpailuissa, eritoten Euroopassa. Hän halusi voittaa Formula 1:n maailmanmestaruuden American Grand Prix "Eagle"lla. Varsinainen F1-projekti kantoi nimeä "Anglo American Racing" koska moottorintoimittajapartnerina mukaan liittyi englantilainen Weslake. Weslaken V12 moottori ei vielä ehtinyt valmistua kaudelle , joten tiimi joutui turvautumaan pahasti vanhanaikaiseen 2,7-litraiseen nelisylinteriseen Coventry Climax moottoriin. Anglo American Racing teki F1-debyyttinsä kauden toisessa kilpailussa, Belgian GP:ssä. Gurney saalisti tiimin ensimmäiset pisteet sijoittumalla viidenneksi Reimsin radalla ajetussa Ranskan GP:ssä.
Seuraavalla kaudella tiimi ei päässyt kertaakaan maaliin kauden kolmessa ensimmäisessä GP:ssä, mutta 18. kesäkuuta 1967 Gurney otti historiallisen voiton Belgian GP:ssä. Gurney starttasi matkaan ensimmäisen rivin keskimmäiseltä paikalta ja liimautui Jim Clarkin Lotuksen sekä Jackie Stewartin BRM:n kantaan. Clark joutui vaikeuksiin kierroksella 12 ja sen seurauksena putosi sijalle 9. Gurney puolestaan ajoi koko kilpailun nopeimman kierrosajan kilpailun 19. kierroksella. Kaksi kierrosta myöhemmin hän ohitti Stewartin ja ajoi maaliin voittajana yli minuutin erolla.
Juuri viikkoa aiemmin Gurney oli A. J. Foytin parina voittanut legendaarisen LeMansin 24 tunnin kilpailun, jossa Gurney ensi kertaa ruiskutti voittoshampanjat yleisön päälle – tapa josta sittemmin on tullut perinne kaikissa kilpailuissa.
Belgian GP:n voitto oli AAR tiimin historian yksinäinen huippu. Moottoriongelmat eivät jättäneet Eaglea rauhaan. 1967 Saksan GP:ssa Nürburgringilla vaihdelaatikko petti kaksi kierrosta ennen maalia 42 sekunnin johtoasemasta. Saman vuoden lopulla Gurney sijoittui Kanadan GP:ssa kolmanneksi, jonka jälkeen tiimin auto kesti ainoastaan yhden kerran ruutulipulle asti kaudella . Kauden 1968 Gurney päätti McLaren tallin autolla. Kaudella Gurney palasi vielä kolmasti Formula 1 kilpailuun sijoittuen McLarenilla kuudenneksi Ranskan GP:ssa. Sitä seuraava Britannian GP jäi sitten F1 uran viimeiseksi.


title: Dan Gurney

text:
Vuosina 1962–1970 Gurney kilpaili säänöllisesti myös Indy 500 kilpailuissa. Alkuun menestystä ei tahtonut tulla vaan sijoitukset olivat vuotta 1963 (7.) lukuun ottamatta viidennentoista heikommalla puolella. Kolmessa viimeisessä ajamassaan Indy 500 kilpailussa Gurney kuitenkin sijoittui joka kerta palkintosijoille. 1968 ja 1969 sijoitus oli toinen ja viimeisessä kisassa kolmas. Vuonna 1969 Gurney ei lainkaan osallistunut Formula 1:n GP-sarjaan vaan sen sijaan kilpaili USAC Champ Car sarjassa sekä CanAm sarjassa. 28 ajamassaan Champ Car kilpailussa Gurney sijoittui 18 kertaa kymmenen parhaan joukkoon ja voitti näistä kilpailuista seitsemän. Näillä pisteillä hän sijoittui sarjassa neljänneksi huolimatta siitä että osallistui keskimäärin vain joka toiseen kilpailuun.
1970 Gurney ja hänen suojattinsa David "Swede" Savage ajoivat identtisillä, tehtaan tukemilla Barracudilla SCCA Trans-Am sarjaa. Formula ykkösistä vetäytymisensä jälkeen Gurney omistautui täysin roolilleen autonvalmistajana ja tiimipäällikkönä. Vuodesta 1970 lähtien hän oli All American Racers'in toimitusjohtaja, hallituksen puheenjohtaja ja ainoa omistaja. Tiimin meriittilistalla on voitot Indy 500, Sebring 12h ja Daytona 24h kilpailuista. Kaikkiaan tiimi on voittanut 78 kilpailua ja kahdeksan mestaruutta. Gurneyn asiakastiimit ovat samaan aikaan voittaneet viisi kertaa Indy 500 kilpailun sekä kolme mestaruutta. AAR vetäytyi CART-sarjasta vuonna 1986 mutta vain menestyäkseen IMSA GT-protyyppien mestaruussarjassa. Vuosina 1992 ja 1993 Toyota Eagle voitti 17 osakilpailua peräjälkeen, molempina vuonna sekä kuljettajien että valmistajien mestaruuden sekä edellä mainitut Daytonan ja Serbringin klassikot. Tiimi palasi CART-sarjaan Toyotan tehdastiimin ominaisuudessa vuonna 1996 mutta vetäytyi jälleen 1999 rengastoimittaja Goodyearin vetäydyttyä sarjasta ja moottorintoimittaja Toyotan lopetettua yhteistyön tiimin kanssa. Vuonna 2000 Dan Gurneyn poika ajoi Toyota Atlantic sarjassa AAR:n väreissä isän toimiessa tallipäällikkönä.


title: Yhdistyneiden kansakuntien yleiskokouksen puheenjohtaja

text: Yhdystyneiden kansakuntien yleiskokouksen puheenjohtaja johtaa Yhdistyneiden kansakuntien yleiskokouksen istuntojen puhetta kaikissa istuntokauden istunnoissa sekä hätä- ja erityisistunnoissa.


text: Yleiskokouksen alussa, yleensä kolme kuukautta ennen yleiskokouksen alkua, valitaan puheenjohtaja sekä 21 varapuheenjohtajaa ja pääkomiteoiden puheenjohtajat joistakin jäsenvaltioista.


text: Yleiskokouksen puheenjohtajuus kiertää vuosittain kunkin jäsenmaan ryhmittymältä toiselle. Ryhmittymät ovat Afrikka, Aasia, Itä-Eurooppa, Latinalainen Amerikka ja Karibia, Länsi-Eurooppa ja muut .


title: Kylpyamme

text: Kylpyamme on kylpemiseen eli veteen upottautumalla tapahtuvaan peseytymiseen tarkoitettu kaluste, allas. Kylpyjä voidaan ottaa myös terveydellisistä syistä tai huvin vuoksi.


title: Kylpyamme

text: Useimmiten kylpyamme on nykyisin kiinteä ja sijoitettu kylpyhuoneeseen, mutta on olemassa myös siirrettäviä ammeita. Jälkimmäiset on voitu säilyttää muualla ja tuoda kylvyn ajaksi esimerkiksi keittiöön.


title: Kylpyamme

text: Kylpyamme on yleensä mitoitettu siten, että siihen mahtuu yksi aikuinen lähes makaavaan asentoon tai istumaan (istuma-amme).


title: Kylpyamme

text: Nykyaikaiset kylpyammeet voidaan valmistaa akryylimuovista tai lasikuidusta, emaloidusta teräksestä tai puusta. Aiemmin ammeita valmistettiin myös valuraudasta ja galvanoidusta teräksestä. Yleensä amme sijoitetaan lähelle vesipistettä ja viemäriä, jolloin se voidaan täyttää ja tyhjentää vaivattomasti. Amerikassa ja Englannissa käytetään paljon kylpyammeita saunojen sijaan.


title: Kylpyamme

text: Kylpyammeeseen voi kuulua myös pore- ja vesihierontalaitteita. Tällöin puhutaan poreammeesta. Tällainen amme voi olla tarkoitettu useammalle kuin yhdelle kylpijälle.


title: Kylpyamme

text: Kylpyammeesta käytetään myös nimitystä vanna, joka tulee venäjänkielisestä sanasta "vanna" (ванна). Venäjällä kylpyamme löytyy lähes jokaisesta kodista.


title: Camerlengo

text: Camerlengo (myös "kardinaalikamariherra") on katolisen kirkon korkea virkamies, kardinaali, joka toimii paavin kamariherrana. Camerlengo vahvistaa paavin kuoleman. Paavin kuoltua suurin valta Vatikaanissa siirtyy camerlengolle, kunnes uusi paavi valitaan. Nykyinen camerlengo on Jean-Louis Tauran, joka aloitti virassa 20. joulukuuta 2014.


title: Papu ja Pojat

text: Papu ja Pojat on suomalainen rock-yhtye. Yhtye muistetaan parhaiten kappaleesta "Helle", joka julkaistiin vuonna 1983 kokoelmalla "Suomi soi 2". Yhtye julkaisi ainoastaan yhden oman levyn, jolta maininnan arvoinen on myös kappale "Westerlund".


title: Papu ja Pojat

text: "Papu ja Pojat" -levyn kaikki kappaleet sävelsi ja sanoitti J. Karjalainen. Laulaja Haroa lukuun ottamatta yhtyeen jäsenet olivat J. Karjalainen & Mustat Lasit -yhtyeestä.


title: Papu ja Pojat

text: Levyn takakansitekstin kirjoitti Kimmo Miettinen, joka oli kaivannut levyn julkaisua jo kauan.


title: Aquamarine

text: Aquamarine on elokuva vuodelta 2006. Se kertoo kahdesta teini-ikäisestä tytöstä, Clairesta (Emma Roberts) ja Haileystä (Joanna Levesque), jotka auttavat Aquamarinea (Sara Paxton) toteuttaakseen unelmansa. Nimi "Aquamarine" tulee Aquamarine-nimisestä jalokivestä (; latinankielinen nimi tarkoittaa merivettä).


title: Aquamarine

text:
Elokuva kertoo ystävistä, Clairesta ja Hayleystä. Heillä on edessään suuri ongelma, Hayleyn äiti on saanut uuden työn Australiasta ja he muuttavat jo viiden päivän päästä. Hayley ei halua muuttaa, koska hän ei näkisi Clairea enää. Niinpä he yrittävät löytää ratkaisun tilanteeseen. Eräänä yönä myrsky huuhtoo Aquamarine-nimisen merenneidon Clairen isovanhempien omistaman rantaklubin altaaseen. Hayley ja Claire löytävät Aquamarinen. Aquamarinen täytyy löytää aito rakkaus kolmessa päivässä, tai hän joutuu naimisiin isänsä valitseman puolison kanssa. Claire ja Hayley lupaavat auttaa häntä ja palkkioksi saavat yhden toiveen. Kolmessa päivässä ehtii tapahtua yhtä jos toista, mutta löytääkö Aquamarine rakkauden ja muuttaako Hayley Australiaan?
Aquamarine luokitellaan komediaksi, jossa on kunnon tyttöjen elokuvan ainesta, kuten rakkautta ja ystävyyttä. Tarina kertoo kahdesta tytöstä, jotka auttavat merenneitoa toteuttamaan unelmansa.


title: Poimulehdet

text: Poimulehdet ("Alchemilla") on ruusukasvien heimoon kuuluva kasvisuku. Poimulehdet lisääntyvät apomiktisesti eli siitoskatoisesti, minkä takia niistä on kehittynyt monia hiukan toisistaan eroavia lajeja.


title: Poimulehdet

text: Poimulehdet kasvavat 5–70 cm korkeiksi. Pienimmät lajit kasvavat tuntureilla. Maavarsi on paksu ja puutunut. Lehdet ovat halkaisijaltaan 5–15 cm, pyöreähköjä tai munuaisenmuotoisia, piparkakkureunaisia ja poimullisia. Varsissa ja lehtiruodeissa kasvaa lajista riippuen jäykkiä tai silkinpehmeitä karvoja. Pienet kellanvihreät kukat kasvavat tiheinä viuhkoina – kukinnon muoto on myös lajeja toisistaan erottava tekijä.


title: Poimulehdet

text: Poimulehdet erittävät lehtiensä pinnalle juuripaineen avulla vesipisaroita, joilla on uskottu olevan myyttisiä voimia. Poimulehtien suvun tieteellinen nimi ("Alchemilla") viittaakin alkemiaan.


title: Poimulehdet

text: Useimpia poimulehtilajeja tavataan Euroopan ja Aasian viileillä ja lauhkeilla alueilla, mutta joitakin esiintyy myös Afrikan sekä Pohjois- ja Etelä-Amerikan vuoristoissa.


title: Poimulehdet

text: Poimulehdet kasvavat monilla erilaisilla paikoilla. Koko maailmassa tunnetaan noin 300 poimulehtilajia. Suomessa lajeja kasvaa ainakin 26.


title: Poimulehdet

text: Suomessa lajeista useimmat ja yleisimmät kasvavat niityillä, kedoilla, pihoilla, pientareilla ynnä muilla avoimilla valoisilla paikoilla. Yleisimpiä näistä ovat hakamaapoimulehti ("Alchemilla subcrenata"), laidunpoimulehti ("Alchemilla monticola") ja piennarpoimulehti ("Alchemilla vulgaris"). Useimmat Suomen poimulehdistä ovat muinais- tai uustulokkaita. Jotkin lajeista esiintyvät vain itärajan tuntumassa sotatulokkaina: esimerkiksi puolikuupoimulehti ("Alchemilla semilunaris"), sotapoimulehti ("Alchemilla polemochora"), suppilopoimulehti ("Alchemilla cymatophylla") ja vjatkanpoimulehti ("Alchemilla leiophylla"). Muutamat poimulehdet kuuluvat Suomen alkuperäislajistoon ja niiden kasvupaikkoja ovat muun muassa kosteat niityt, lehdot ja lähteiköt. Poikkeavimman näköisin poimulehdistä on Pohjois-Lapissa kasvava tunturipoimulehti ("Alchemilla alpina"), jonka lehdet ovat kokonaan sormijakoiset.


title: Poimulehdet

text: Jättipoimulehti ("Alchemilla mollis") on erityisen kookas ja leveäkukintoinen eteläeurooppalainen laji, jota viljellään koristekasvina ja käytetään leikkokukkana.Poimulehtiä viljellään puutarhoissa koristekasveina sekä syötäväksi salaattikasveina. Poimulehdillä voidaan myös värjätä lankoja kellanvihreiksi. Lääkekäytössä poimulehtiä on käytetty erityisesti erilaisten lievien naistenvaivojen hoidossa.


title: Soup De Loop

text: Soup De Loop oli suomalainen teknoyhtye, jonka jäseniä olivat Mari Vesala, Raymond Ebanks ja Jaakko Salovaara.


title: Himo (yhtye)

text: Himo oli suomalainen rock-yhtye. Yhtye perustettiin Helsingissä syksyllä 1983 ja ensimmäisen keikkansa se soitti keväällä 1984 . Rockin SM-kisoissa vuonna 1985 Himo sijoittui toiseksi Claudian jälkeen.


title: Pikkulimaska

text: Pikkulimaska ("Lemna minor") on veden pinnalla kelluva pieni monivuotinen kasvi.


title: Pikkulimaska

text: Pikkulimaska muodostaa suuria kasvustoja hitaasti virtaavien vesien pinnalle. 1,5–5 mm kokoiset versot ovat yksijuurisia, tavallisesti 2–5 verson ryhminä kelluvia. Valkoista langanpätkää muistuttavan juuren pituus on tavallisesti alle 5 cm. Lehtiä muistuttavat versot ovat pitkänpyöreitä tai vastapuikeita, ehytlaitaisia, kolmesuonisia ja litteitä. Väriltään ne ovat vihreitä, joskus harvoin alapuolelta punertavia. Verson tyvi on lyhyt ja kalvomainen. Alapinnan ilmaontelot ovat epäselvästi näkyviä ja alle 0,3 mm levyisiä. Vaatimattomassa kukinnossa on kaksi hedekukkaa ja yksi emikukka. Kukinto sijaitsee verson laidan taskussa kalvon suojaamana. Pikkulimaska kukkii heinä-elokuussa, mutta kukintoja tavataan harvoin eikä sen tiedetä tuottaneen Suomessa siemeniä.


title: Pikkulimaska

text: Pikkulimaskaa tavataan läpi pohjoisen pallonpuoliskon lauhkeilla alueilla, mutta esiintymisalue on epäyhtenäinen. Sitä kasvaa koko Euroopassa pohjoisimpia osia lukuun ottamatta, Pohjois-Afrikassa, Lähi-idässä, suurimmassa osassa Keski-, Itä- ja Kaakkois-Aasiaa, Pohjois-Amerikan keski- ja eteläosissa sekä Karibialla. Laji on levinnyt myös eteläiselle pallonpuoliskolle muun muassa eteläiseen Afrikkaan ja Australiaan. Suomessa pikkulimaskaa tavataan yleisenä Oulu–Joensuu-linjan eteläpuolella. Pohjoisimmat havainnot ovat Keski-Lapista.


title: Pikkulimaska

text: Pikkulimaska kasvaa rehevöityneissä vesissä, kuten lammikoissa, ojissa, joissa, järvissä sekä vähäsuolaisessa murtovedessä suojaisissa paikoissa. Sitä tavataan myös ulkoluotojen kallioallikoissa. Laji on Suomessa yleistynyt vesistöjen rehevöitymisen myötä.


title: Pikkulimaska

text: Pikkulimaskaa kasvatetaan myös akvaariokasvina, ja esimerkiksi kultakalat syövät sitä mielellään.


title: Master’s Hammer

text: Master's Hammer on vuonna 1987 perustettu tšekkiläinen black metalia soittava yhtye. Nimi on englantia ja tarkoittaa "Mestarin Vasaraa". Se julkaisi useita demoja ennen 1990 julkaistua debyyttialbumiaan, "Rituália". Kaksi vuotta tämän jälkeen toinen kokopitkä julkaistiin, kyseinen levy kantoi nimeä "The Jilemnice Occultist". Kolmas levy oli nimeltään "Šlágry" ja se oli yhtyeen viimeinen. Levynä "Šlágry" oli kaukana yhtyeen edellisistä tuotoksista, koska se yhdisteli niin paljon eri tyylejä, jotka olivat täysin koko metallimusiikin ulkopuolelta. Tämä levy äänitettiin kaksimiehisellä kokoonpanolla, johon kuuluivat ainoastaan Franta Štorm sekä Vlasta Voral. Kaikki sanoitukset ovat tšekkiä, mutta niistä on olemassa englanninkielisiä käännöksiä. Yhtye hajosi viimeisen levyn teon jälkeen, mutta se koottiin uudestaan vuonna 2009, jolloin bändi julkaisi uuden levyn "Mantras". Kokoonpano oli muuten sama kuin "The Jilemnice Occultist" -levyllä, pois lukien rumpali Mirek Valenta.


title: Eurooppa-keskeisyys

text: Eurooppa-keskeisyys eli eurosentrismi on Euroopan, esimerkiksi eurooppalaisen kulttuurin, ensisijaistamista.


title: Eurooppa-keskeisyys

text: Eurosentrismiin voi kuulua myös käsitys länsimaisen, euroamerikkalaisen kulttuurin ylivertaisuudesta.


title: Eurooppa-keskeisyys

text: Vanhastaan eurosentrismiin kuului ajatus eurooppalaisten siirtomaaherruudesta ja siirtomaaisännyydestä. Vanhaan eurosentriseen ihmiskäsitykseen kuuluu myös ajatus eurooppalaisen valkoisen ihmistyypin, kaukasoidin eli euripidin yliherruudesta muiden alueiden ihmistyyppeihin verrattuna, muun muassa tummaihoisiin. On olemassa myös kristillistä eurosentrisyyttä, jonka mukaan eurooppalaiset olisivat kristillisen maailmankuvansa ansiosta uskonnollisesti ylivertaisempia muiden alueiden uskovaisiin ja uskontoihin verrattuna.


title: TOC (prosessi)

text: TOC ("Theory of constraints") on ajattelutapa, jolla pyritään hallitsemaan eri asioita paremmin niin että näille asetetut tavoitteet saavutetaan. TOC-teoriaa voidaan kutsua esteiden teoriaksi. Suomen kielessä käytetään TOC:sta usein termiä "kapeikkoajattelu". Se perustuu ajatukseen että jokaisessa järjestelmässä (systeemissä) on este tai rajoite. Jollei rajoitetta olisi, järjestelmän tuotos olisi joko ääretön tai nolla. Este rajoittaa siis tavoitteesseen pääsyä.


title: TOC (prosessi)

text: TOC perustuu Goldrattin kehittämiin ajatuksiin, jotka hän julkaisi kirjassaan Goal (1984). Näitä ajatuksia hän on myöhemmin selittänyt ja jatkokehittänyt muissa kirjoissaan. TOC on prosessinkehittämisen ja laatujohtamisen työkalu.


title: TOC (prosessi)

text: TOC:n avulla pyritään tuottavuuden parantamiseen, tunnistamalla tavoitteeseen pääsemisen este, rajoite tai kapeikko, ja sitten hallitsemalla tuotantoprosessia paremmin tämän esteen tunnistamisen avulla. Käytännössä tämä voi tarkoittaa sitä, että estettä (kapeikkoa) pyritään kasvattamaan, mikäli tarvitaan lisäkapasiteettia, ja ohjaamaan prosessia käyttäen tätä kapeikkoa ohjauspisteenä. Ohjauspisteenä toimiessaan tuotantoa ohjataan (aikataulu laaditaan) ohjauspisteen mukaan, siten, että lasketaan milloin tuotteen pitää läpäistä ohjauspiste, jotta se on valmis oikea-aikaisesti ja tämän jälkeen lasketaan milloin tuotteen valmistaminen on aloitettava, jotta se on oikeaan aikaan ohjauspisteessä. Koska kapeikko halutaan pitää toiminnassa aina, se suojataan pienellä keskeneräisen tuotannon (KET) varastolla. TOC-menetelmän avulla pyritään siis kapasiteetin, toimitusvarmuuden ja joustavuuden parantamiseen sekä hallittavuuden lisäämiseen.


title: TOC (prosessi)

text: TOC projektinhallinnassa perustuu kriittisen ketjun (critical chain) tunnistamiseen, sillä kriittinen ketju on projektin rajoite, mikä estää projektia valmistumasta aiemmin. Kriittinen ketju muodostuu kriittisestä polusta ja resurssirajoitteista. Tämän jälkeen keskitytään hallitsemaan ja nopeuttamaan projektin kriittistä ketjua. Tämä tapahtuu resurssoinnin turvaamisella ja mahdollisten ongelmien ennaltaehkäisyllä. Projektin etenemistä turvataan puskureilla (buffereilla). Projektipuskuri suojaa projektia sen myöhästymiseen liittyviltä riskeiltä, ja syöttöpuskurit suojaavat kriittistä ketjua ei-kriittisten tehtävien myöhästymiseen liittyviltä riskeiltä. Näin ollen TOC on myös riskienhallinnan apuväline.


title: TOC (prosessi)

text: Esteiden teoriaa voidaan soveltaa myös projektisalkun hallintaan, jolloin pyritään tunnistamaan projektisalkkua rajoittava este, esimerkiksi tietyn tyyppinen osaaminen. Kohdistamalla huomio rajoitteeseen pyritään hallittavuuden lisäämiseen, sekä kapasiteetin, toimintavarmuuden ja joustavuuden parantamiseen.


title: TOC (prosessi)

text:
TOC-teoriaan kuuluu ns. ongelmanratkaisuprosessi, jonka avulla ongelmia pyritään ratkaisemaan tunnistamalla ongelmat, ja niiden ratkaisemiseksi tarvittavat toimenpiteet. TOC-ongelmanratkaisuprosessi muodostuu seuraavista vaiheista:
1. Ongelman tunnistaminen yhdessä
2. Ratkaisun suunnan sopiminen
3. Ratkaisun todetaan ratkaisevan tunnistetun ongelman
4. Negatiivisten seurausten ehkäiseminen
5. Ratkaisun toteuttamisen esteiden poistaminen


title: TOC (prosessi)

text: Prosessi käydään mieluiten läpi ryhmässä, jolloin sen jokaisessa vaiheessa pyritään yhteisymmärrykseen ja vaiheen lopputuloksesta sopimiseen. Tällöin se on myös muutosjohtamisen apuväline.


title: Hämähäkkinainen (Jessica Drew)

text: Hämähäkkinainen on Marvel-kustantamon luoma supersankari. Jessica Drew oli ensimmäinen Hämähäkkinainen. Alkuaikoina Jessican historia oli hämärän peitossa mutta lopulta hän sai alkuperänsä selville. Sen jälkeen hän ryhtyi supersankariksi. Hämähäkkinaisen historian tiesi ainakin Hydra.


title: Hämähäkkinainen (Jessica Drew)

text: 1920-luvulla syntynyt Jessica Drew lähti vanhempiensa Jonathanin ja Merriemin kanssa Wundagore-vuorelle Transiaan, jossa hänen isänsä teki geneettistä tutkimusta kumppaninsa tohtori Herbert Wyndhamin kanssa. Vuonn 1931 Jessica sai uraanimyrkytyksen ja hänen isänsä keksi Wyndhamin kanssa pelastaa hänen henkensä testaamattomalla hämähäkkiseerumilla ja horroksella geneettisessä kiihdyttimessä, jossa Jessica sai koulutusta erityisten nauhojen avulla. Pian sen jälkeen ihmissusi Gregor Russoff tappoi Jessican äidin ja hänen isänsä riivasi Magnus, kuollut 500-luvulta kotoisin ollut taikuri, joka vastusti demonista jumalaa Chthonia, joka oli vangittu lumottuun kiveen Wundagore-vuorella. Maattuaan vuosikymmeniä ikääntyen vain murto-osan, Jessican huomattiin viimein parantuneen ja hänet herätettiin 14-vuotiasta vastaavana Wyndhamin toimesta, joka oli nyt haarniskoitunut ihmisjumala Kehittäjä.


title: Hämähäkkinainen (Jessica Drew)

text: Saatuaan isänsä seerumista yli-inhimilliset voimat, Jessica asui Kehittäjän Uusien Ihmisten (kehittyneiden eläinten) kanssa ja Bova hoiti häntä. Hänen kumppaninsa kuitenkin kohtelivat häntä epäluuloisesti ja ilkeästi; kolmen vuoden jälkeen hän viimein lähti Wundagorelta läheiseen kylään. Hän rakastui paikalliseen nuorukaiseen Wladislaviin mutta tappoi hänet vahingossa biosähköisillä voimillaan. Paetessaan kostonhimoista lynkkausjoukkoa kreivi Otto Vermis, korkea-arvoinen Hydra-terroristi pelasti hänet ja päätti tehdä epävarmasta Jessicasta salamurhaajan Hydran palvelukseen. Araknena Jessica hyökkäsi YPKVV:n johtajan Nick Furyn kimppuun, joka paljasti Hydran todellisen luonteen ja sai hänet oikeuden puolelle; Vermis puolestaan huijasi Jessican uskomaan, että hän on Kehittäjän ihmiseksi muuttama hämähäkki, joka tuhosi naisen psyyken. Paeten Englantiin Jessica, jota nyt kutsuttiin Hämähäkkinaiseksi, hypnotisoitiin takaisin Hydran joukkoihin mutta hän murtautui pian vapaaksi ja auttoi mahtavaa Möykkyä heitä vastaan. Hän auttoi myös Chthonin entistä oppilasta Modred Mystistä ja Möykkyä taistelussa elementaalisia Aeroa, Hydroa, Tulta ja Mutaa vastaan. Modred poisti Jessican Hydra-ohjelmoinnin viimeisetkin rippeet paljastaen Vermisin valheet ja varmistaen Hämähäkkinaisen ihmisyydestään.


title: Hämähäkkinainen (Jessica Drew)

text: Kohdattuaan voimakkaan noidan Morgan Le Fayn (joka usein olisi hänellä vastassa), Hämähäkkinainen matkusti Los Angelesiin yhdessä Magnusin kanssa, joka myöhemmin paljasti Jonathan Drew’n kohtalon; hänet oli manipuloitu ottamaan osaa Pyroteknikkojen maailmanvalloitussuunnitelmaan, ja saatuaan totuuden selville kongressiedustaja James T. Wyatt oli tappanut hänet. Magnusin ja YPKVV:n agentin Jerry Huntin (johon hän rakastui) avulla Hämähäkkinainen aloitti uran naamioituna seikkailijana; hänen ensimmäisiin vastustajiinsa kuuluivat Grimmin Veljekset, animoidut mannekiinit joilla oli osa Chthonin voimaa. Myöhemmin hän kohtasi sekä tappioita että voittoja roistoja kuten psykoottista Hirttäjää (Harlan Krueger), raivokasta Neulaa ja arvoituksellista Mustalaiskoita vastaan. Hän myös ystävystyi muiden Kalifornian sankareiden kanssa, kuten pimeyden mestarin Shroudin ja hädin tuskin hallitun Ihmissuden (Jack Russell) kanssa, jonka perheellä oli jopa lisää siteitä Chthoniin.


title: Hämähäkkinainen (Jessica Drew)

text: Myöhemmin Hunt huomasi Hämähäkkinaisen olevan hänelle liian itsenäinen, ja he erosivat; samaan aikaan Magnus, epävarma tunteistaan Jessicaa kohtaan, lähti myös. Hämähäkkinainen löysi elämälleen uuden tarkoituksen palkkionmetsästäjänä toimien yhdessä kriminologi Scotty McDowellin kanssa, mutta kun McDowell sai työpaikan hallitukselta, heidän kumppanuutensa päättyi. Nick Fury, ollen yhä kiinnostunut sankarittaresta jonka hän pelasti vihollisilta, auttoi häntä saamaan yksityisetsivän oikeudet. Muuttaen San Franciscoon, hän ystävystyi näyttelijätär Lindsay McCaben kanssa, josta tuli hänen kumppaninsa etsivätoimisto Drew & McCabessa. Jessica aloitti myös uuden romanssin David Ishiman kanssa ja jossain välissä hänet värvättiin arvoitukselliseen Hämähäkkiyhteisöön. Myös Morgan Le Fay jatkoi hänen vainoamistaan. Viimein Hämähäkkinainen kohtasi ja torjui Chthonin itse murtaen hänen hallintansa terroristi Kyyhyn, jonka Morgan oli manipuloinut luulemaan olevansa Hämähäkkinainen äiti.


title: Hämähäkkinainen (Jessica Drew)

text: Möykky suostutteli Hämähäkkinaisen käyttämään omaa immuniteettiaan pelastaakseen ystävänsä Jättiläisen (Bill Foster) säteilymyrkytyksestä, jonka hän oli saanut taistelussa Atomimurskaajaa (Michael English) vastaan; jopa saatuaan tietää, että operaatio poistaisi hänen immuniteettinsa, Jessica auttoi epäitsekkäästi Fosteria. Pian sen jälkeen Magnus pyysi häneltä jälleen apua Morgania vastaan; lähtien kehostaan astraalihahmona Magnusin taian avulla hän lähti Camelotin aikaan, jossa Morganin keho tuhottiin. Noidan loitsu kuitenkin esti Hämähäkkinaista palaamasta kehoonsa, joka näytti kuolleen hengen poissa ollessa; hänen kehonsa kuitenkin säilytti pienen elämän liekin ja se liitettiin ylläpitojärjestelmään siksi aikaa, kun hän pyrki palaamaan kehoonsa. Morganin henki yritti ottaa sankarittaren kehon omaksen, mutta Kostajat, Shroud ja Tohtori Outo taistelivat Morganin voimaa vastaan. Viimein Magnus uhrasi oman olemassaolonsa murtaakseen Morganin loitsun ja palauttaakseen Hämähäkkinaisen elämään, vaikka kokemus vei häneltä hänen biosähköisen voimansa.


title: Hämähäkkinainen (Jessica Drew)

text: Säilyttäen yli-inhimilliset fyysiset voimansa ja kyvyn tarttua seiniin, Jessica jatkoi työskentelyään yksityisetsivänä Lindsayn kanssa; heidän työnsä vei heidät viimein Madripooriin, jossa he ystävystyivät mutanttiseikkailija Wolverinen kanssa. Jessica ja Lindsay aloittivat työt Madripoorin hallitsijan prinssi Baranin palveluksessa, joka oli Lindsayn ihailija, mutta Madripooria vaivannut moraalinen jakaantuneisuus oli liikaa hänelle ja kaksikko palasi Yhdysvaltoihin.


title: Hämähäkkinainen (Jessica Drew)

text: Jessica joutui tuntemattomissa olosuhteissa demonisen Tyhjyydensyöjän ulottuvuuteen mutta pelastui, kun Lindsay kutsui apuun toisen Hämähäkkinaisen Julia Carpenterin ja Varjonaisen, joka oli saanut mystiset voimansa Magnuksen kerran käyttämästä esineestä. Pian sen jälkeen Jessican jäljelle jääneet supervoimat joutuivat Charlotte Witterin käyttöön, jälleen uuden Hämähäkkinaisen, joka vaani myös Carpenteria ja Mattie Franklinia, voimakasta teiniä joka myös oli julistanut itsensä Hämähäkkinaiseksi. Witterin hävittyä Hämähäkkimiehen ja muiden käsissä, Jessica toimi hetken Mattien opettajana sankariasioissa, auttaen häntä vastustamaan uhkia kuten velho Varjontuojaa, Rypäs-muukalaista ja todellisuutta muokkaavaa Brian Leightonia vastaan.


title: Hämähäkkinainen (Jessica Drew)

text: Saaden viimein omat voimansa takaisin, Jessica avasi etsivätoimistonsa uudelleen ja oli suorittamassa tehtävää Istanbulissa kun Mattie katosi huumediilereiden seurassa; palattuaan hän toimi entisen supersankarin ja nykyisen etsivän Jessica Jonesin kanssa löytääkseen nuoren ystävänsä.


title: Hämähäkkinainen (Jessica Drew)

text: Kun Mattie oli väliaikaisesti poissa kuvioista, Jessica ryhtyi jälleen Hämähäkkinaiseksi ja liittyin YPKVV:n erityiseen supervoimakkaiden agenttien joukkueeseen; hänestä tuli myös vakooja, ja hän vuosi tietoa tuntemattomalle ryhmittymälle. Kun supervankila Lautasta karkasi suuri määrä vankeja, Hämähäkkinainen hyväksyi kutsun liittyä Kostajiin, mutta jää nähtäväksi miten hänen uskollisuutensa tuntemattomaan asiakkaaseen vaikuttaa hänen työhönsä.


title: Nopeudenrajoitin

text: Nopeudenrajoitin voi tarkoittaa:


title: Ténéré

text: Ténéré on aavikkoalue eteläisessä Saharassa, joka ulottuu koillisesta Nigeristä läntiseen Tšadiin. Se on pinta-alaltaan noin 400 000 km². Sen rajoina on perinteisesti pidetty Aïrvuoristoa lännessä, Ahaggarvuoristoa pohjoisessa, Djadon tasankoa koillisessa, Tibestivuoristoa idässä ja Tšadjärveä etelässä.


title: Ténéré

text: Nimi "Ténéré" tulee tuaregikielestä ja tarkoittaa "aavikkoa".


title: Ténéré

text: Ténéré on äärimmäisen kuivaa ja kuumaa aluetta. Vuotuinen sademäärä on yleensä noin 25 mm. Vettä on äärimmäisen vaikea löytää edes maan alta. Kaivoja on vähän, ja ne saattavat olla satojen kilometrien päässä toisistaan.


title: Ténéré

text: Suurin osa Ténérén nykyisistä asukkaista on Aïrvuoriston ja Azawaghin alueella asuvia tuaregeja. Muita etnisiä ryhmiä ovat hausat, songhait, wodaabet, maurit, ja tebut.


title: Ténéré

text: Ténérén suurin kaupunki on Agadez, muita merkittäviä kaupunkeja ja kyliä ovat Abalagh, Arlit, In-Gall, Tahoua ja Tanout.


title: Michael Dawson (jalkapalloilija)

text: Michael Richard Dawson (s. 18. marraskuuta 1983 Northallerton, Englanti) on englantilainen jalkapalloilija, joka edustaa Englannin Valioliigassa pelaavaa Hull Cityä. Hän on pelipaikaltaan toppari.


title: Michael Dawson (jalkapalloilija)

text: Dawson aloitti uransa Nottingham Forestissa, jossa hän teki debyyttinsä 1. huhtikuuta 2002 ottelussa Walsallia vastaan. Vuoteen 2005 asti Nottinghamissa pelannut Dawson teki 7 maalia pelaamassaan 83:ssa ottelussa.


title: Michael Dawson (jalkapalloilija)

text: 31. tammikuuta 2005 Dawson liittyi Tottenhamin miehistöön ja debyyttinsä hän teki 16. huhtikuuta 2005 2-2 tasapelissä Liverpoolia vastaan.


title: Michael Dawson (jalkapalloilija)

text: 26. elokuuta 2014 Dawson siirtyi Englannin valioliigassa pelaavaan Hull Cityyn. Debyyttinsä hän teki 31. elokuuta 2014 2-1 tappiossa Aston Villaa vastaan.


title: Michael Dawson (jalkapalloilija)

text: Dawson on pelannut Englannin alle 21-vuotiaiden maajoukkueessa 13 ottelua ja hänen odotetaan tekevän debyytin Englannin maajoukkueessa lähiaikoina.


title: Mustaselja

text: Mustaselja ("Sambucus nigra") on seljoihin kuuluva kasvi, joka kasvaa luonnonvaraisena Luoteis-Afrikassa, Lounais-Aasiassa ja suurimmassa osassa Eurooppaa, puutarhakarkulaisena myös eteläisimmässä Suomessa. Mustaselja menestyy sekä kuivissa että kosteissa, aurinkoisissa kasvupaikoissa. Se kasvaa 4–6 metriä, harvoin jopa 10 metriä korkeaksi pensaaksi.


title: Mustaselja

text: Seljankukista tehdään mehua. Mustaselja on perinteinen eurooppalainen rohdoskasvi, jonka uutetta on käytetty muun muassa vatsavaivoihin ja kylmetykseen. Raaka seljanmarja on lievästi myrkyllinen, mutta kypsentäminen tai kuivattaminen tekee seljanmarjasta syömäkelpoisen.


title: Jean Jaurès

text: Jean Jaurès [žã žores] (3. syyskuuta 1859 Castres – 31. heinäkuuta 1914 Pariisi) oli ranskalainen vasemmistopoliitikko. Jaurès syntyi keskiluokkaiseen perheeseen pienessä Castresin maaseutukaupungissa, josta hänet valittiin myös ensimmäistä kertaa parlamenttiin vuonna 1885. Hänellä oli hyvät mahdollisuudet menestyä politiikassa värikkäiden ja taitavien puheidensa ansiosta.


title: Jean Jaurès

text: Jaurès oli alun perin vasemmistolais-tasavaltalainen, mutta 1890-luvulle tultaessa hän siirtyi lähemmäs sosialisteja ja hänestä tuli liikkeen maltillisen suunnan vaikutusvaltaisimpia johtajia ensimmäistä maailmansotaa edeltäneenä aikana. Hän oli myös historioitsija, toimi filosofian professorina Toulousessa ja kirjoitti laajan teoksen Ranskan vallankumouksesta sosialistisesa näkökulmasta. Hänet valittiin ensimmäisen kerran parlamentin jäseneksi 1885 ja hän liittyi sosialistipuolueeseen 1893. Jaurès perusti "L’Humanité"-lehden ja toimi sen päätoimittajana kuolemaansa saakka.


title: Jean Jaurès

text: Jaurès oli työväenliikkeen ja kansainvälisten rauhanaktivistien puolustaja myös oikeussaleissa. Tässä suhteessa hänet muistetaan ennen kaikkea Dreyfusin tapauksesta, jossa hän asettui voimakkaasti puolustamaan sittemmin syyttömäksi todettua juutalaista upseeria Alfred Dreyfusia. Jaurès menetti tällöin parlamenttipaikkansa, koska Dreyfusia paheksuttiin laajalti.


title: Jean Jaurès

text: Jaurés oli illastamassa 31. heinäkuua 1914 kello 21.00 Café du Croissantissa, 146 Rue Montmartrella. Ranskalainen nationalisti Raoul Villain astui ravintolaan 40 minuuttia sen jälkeen kun Jaurés oli saapunut sinne ja ampui häntä takaapäin. Jaurésin murha synnytti paniikin Pariisin kaduilla.


title: Jean Jaurès

text: Jaurésin ruumis haudattiin 23. marraskuuta 1924 Ranskan suurmiesten joukkoon Panthéoniin.


title: Tartus

text: Tartus (, muita nimiä: Antaradus; Tartous; Tortosa) on satamakaupunki Syyrian länsiosassa, Välimeren rannalla. Vuoden 2004 väestönlaskennassa asukasluku oli 115 769. Kaupunki on Tartusin maakunnan hallintokeskus. Kaupunki on Latakian jälkeen Syyrian merkittävin satama.


title: Tartus

text: Tartus sijaitsee kolmen kilometrin päässä merellä olevasta Arwadin saari. Mantereen asutus tunnettiin antiikin aikana aluksi nimellä "Antaradus", ja se oli aluksi Araduksen (Arwad) saaren siirtokunta. Keisari Konstantinus I rakennutti asutuksen uudelleen (346 jaa.) ja paikkakunta kukoisti Rooman valtakunnan ja Bysantin aikana. Roomalaisaikana Antaradosia kutsuttiin nimellä Constantia, vaikkakin vanhempi nimi säilyi käytössä sen ohella. Muslimit valloittivat paikalla sijainneen linnoituksen vuonna 638, jonka jälkeen kaupunki tuhottiin ja paikka oli pitkään asumaton. Kaupunki jälleenrakennettiin ja linnoitettiin kalifi Muawija I:n valtakaudella. Paikalle asettui sotilaita, joille jaettiin alueelta maata. Kaupungin edustalla oleva Arwadin saari valloitettiin Bysantilta vasta näihin aikoihin. Joidenkin lähteiden mukaan Nikeforos II Fokas epäonnistui kaupungin piirityksessä vuonna 968, kun taas joidenkin muiden lähteiden mukaan hän valloitti sen. Basileios II:n kaudella kaupunki oli joka tapauksessa jo takaisin Bysantin valtakunnan käsissä.


title: Tartus

text: Ristiretkeläiset valloittivat kaupungin ensimmäisen kerran vuonna 1099, mutta he menettivät sen hallinnan vain hieman myöhemmin. He valloittivat sen uudelleen vuonna 1102 ja kaupunki annettiin Raimund IV:lle. Viimeistään vuodesta 1158 kaupunkia hallitsi Temppeliherrain ritarikunta. Saladin hyökkäsi kaupunkia vastaan vuonna 1188. Sen puolustajat olivat vetäytyneet kahteen torniin, joista ensimmäinen kukistui nopeasti. Toisen tornin puolustajat taistelivat niin urhoollisesti, että Saladin päätti jättää kaupungin piirityksen sikseen. Esimerkkinä ristiretkeläisajan arkkitehtuurista 1200-luvulta on Tortosan Jumalanäidin katedraali, joka nykyään toimii kaupunginmuseona. Vanhassakaupungissa on 1100-luvun lopulta ja 1200-luvun alkupuolelta peräisin olevan Temppelinherrojen linnan jäänteet. Tartus kukistui sittemmin yhtenä viimeisistä ristiretkeläisten Lähi-idässä hallitsemista kaupungeista. Mamelukit valloittivat sen vuonna 1291 hieman Akkon kukistumisen jälkeen. Mamelukit eivät kuitenkaan vallanneet kaupungin edustan Arwadin saarta ja temppeliherrat valloittivat kaupungin takaisin saarelta käsin vuonna 1300 ja hallitsivat sitä vuoteen 1302 saakka. Arwad kukistui lopulta vuosina 1302-3.


title: Tartus

text: Ristiretkien jälkeen Tartusin asukasluku pieneni ja siellä oli vain vähän asukkaita aina 1900-luvulle saakka. Kaupunki elpyi Ranskan hallitessa Syyriaa ja jälkimmäisen itsenäistyttyä toisen maailmansodan jälkeen. Sen kasvuun vaikutti etenkin tärkeän satamakaupunki İskenderunin menetys Turkille vuonna 1939, mikä pakotti rakentamaan satamia muualle. Kaupunkiin kehittyi kalastusteollisuutta ja sinne rakennettiin Irakista tulevan öljyputken päätepiste. 1970-luvun alulta lähtien Tartus on ollut samannimisen maakunnan keskus.


title: Tartus

text: Aluksi Neuvostoliitto ja myöhemmin Venäjä on vuodesta 1971 vuokrannut laivastoasemaa Tartusin sataman pohjoisosasta. Vuonna 2015 on uutisoitu Venäjän osallistuvan Tartusin satamasta noin 55 kilometriä pohjoiseen sijaitsevan Latakian Bassel al-Assadin kansainvälisen lentoaseman laajennukseen. Lentoaseman yhteydessä toimii Syyrian ilmavoimien Jablan tukikohta ja Venäjä on käyttänyt kenttää huoltokuljetuksiinsa. Amerikkalaislähteet ovat epäilleet lentoasemalle rakennettujen uusien parakkien palvelevan Venäjän sotavoimien läsnäoloa Syyriassa.


title: Tartus

text: Vuonna 2004 Tartusissa oli 115 769 asukasta. Suurin osa kaupungin asukkaista on muslimeja, mutta siellä asuu myös merkittävä ortodoksinen vähemmistö.


title: Viipuri–Joensuu-rata

text: Viipuri–Joensuu-rata oli Viipurista Antrean ja Sortavalan kautta Joensuuhun kulkenut rautatieyhteys. Se muodosti entisen Karjalan radan, joka otettiin käyttöön osittain valmistumisten mukaan. Viipurin ja Antrean välinen osuus avattiin liikenteelle 1892 ja samaan aikaan valmistui haararata edelleen Antreasta Imatralle. Antrean ja Sortavalan välinen osuus avattiin liikenteelle 1893 ja viimeinen osuus Sortavalasta Joensuuhun 1894. Aluksi rata kuului kokonaan Suomen rataverkkoon, mutta 1940 solmitun Moskovan rauhan myötä Suomessa pysyi vain Niiralasta Joensuuhun kulkenut osa.


title: Viipuri–Joensuu-rata

text: Säkäniemen ja Joensuun välinen rataosuus tuli 1960-luvulla muodostamaan pohjoisimman osan Kouvolasta alkavasta, Lappeenrannan ja Parikkalan kautta kulkevasta nykyisestä Karjalan radasta, jolla on sekä henkilö- että tavaraliikennettä. Sen sijaan Niiralasta Säkäniemeen olevalla Niiralan radalla kulkee pelkästään Suomen ja Venäjän välistä tavaraliikennettä.


title: Viipuri–Joensuu-rata

text: Venäjällä osuudet ovat Viipuri–Hiitola-rata, Hiitola–Sortavala-rata ja Sortavala–Suojärvi-rata Matkaselkään saakka, johon johtaa Suomen rajalta Värtsilä–Matkaselkä-rata.


title: Syrian Arab Airlines

text: Syrian Arab Airlines on syyrialainen kansainvälinen lentoyhtiö joka perustettiin vuonna 1961 seuraajana Syrian Airways -nimiselle yhtiölle. Se tunnetaan myös nimellä Syrianair ja käyttää solmukohtanaan Damaskoksen kansainvälistä lentoasemaa.


title: Syrian Arab Airlines

text: Lentoyhtiö liikennöi useaan kohteeseen sekä Syyriassa että myös muualla Lähi-idässä. Lisäksi Syrian Arab Airlinesilla on kohteita Euroopassa (esimerkiksi Lontoo ja Wien).


title: Syrian Arab Airlines

text: Yhtiö on uusimmassa ikääntynyttä kalustoaan ja tilannut 10 kpl Antonov-148 konetta, 4 kpl Tupolevin 204SM ja 3 kpl Iliyushin Il96-400-laajarunkokonetta.http://www.flightglobal.com/news/articles/embargo-forcing-syrian-arab-to-look-to-russian-types-207104/


title: Suomen ulkomaankauppa- ja eurooppaministeri

text: Ulkomaankauppa- ja eurooppaministeri on Suomen valtioneuvostossa "ministeri ulkoasiainministeriössä", joka yleensä määritellään hallitusta muodostettaessa vastaamaan ulkoasiainministeriön kauppapolitiikkaan ja kehitysyhteistyöhön liittyvistä asioista. Ulkoasiainministeriön kauppapoliittinen osasto ja kehitysyhteistyöosasto kuuluvat ulkomaankauppa- ja kehitysministerin vastuualaan.


text: Nykyisessä Sipilän hallituksessa ulkomaankauppaministerinä toimii Anne-Mari Virolainen. Kulttuuri-ja urheiluministeri Sampo Terho hoitaa eurooppaministerin tehtäviä.


text: Ulkoasiainministeriötä johtaa ulkoasiainministeri.


title: Suomen työministeri

text: Työministeri (aikaisemmin "työvoimaministeri") on valtioneuvoston jäsen, jonka vastuulla ovat työ- ja elinkeinoministeriön tieto-osastolle, työllisyys- ja yrittäjyysosastolle sekä työelämä- ja markkinaosastolle kuuluvat asiat. Hän johtaa valtion kuluttaja- ja kilpailupolitiikkaa, sekä on vastuussa työllisyys- ja yrittäjyysasioista, maahanmuutajien kotouttamisesta ja työelämän kehittämisestä.


title: Suomen työministeri

text: Sipilän hallituksen työministerinä toimiva perussuomalaisten Jari Lindström toimii myös oikeusministerinä tämän nimikkeen ollessa työ- ja oikeusministeri.


title: Suomen ympäristöministeri

text: Suomen ympäristöministeri on Suomen valtioneuvostossa ympäristö- ja luonnonsuojeluasioista vastaava ministeri. Nykyään ympäristöministeri vastaa myös ympäristöministeriön toimialaan kuuluvista asumisen, rakentamisen ja kaavoituksen asioista. Ympäristöministeri johtaa Suomen ympäristöministeriötä.


title: Suomen ympäristöministeri

text: Sipilän hallituksessa ympäristöministerin tehtäviin on yhdistetty asunto -ja energia-asiat, joista vastaa Kimmo Tiilikainen.


title: Vladimir Adlerberg

text: Kreivi Vladimir Fedorovits Adlerberg (1793–1884) oli alun perin ruotsalaisperäistä aatelissukua. Vladmir Adlerberg itse syntyi Viipurissa vuonna 1793. Adlerberg otti upseerina osaa Venäjän armeijan käymiin sotiin 1812–1814 kunnes nimitettiin suuriruhtinas, sittemmin keisari Nikolain adjutantiksi vuonna 1817. Hän saavutti sotilasarvon jalkaväenkenraali.


title: Vladimir Adlerberg

text: Vuosina 1842–1857 Adlerberg toimi keisarillisen postilaitoksen päällikkönä ja 1852–1872 keisarillisen hovin ministerinä. Hänen poikansa Nikolai Adlerberg toimi muun muassa Suomen kenraalikuvernöörinä 1870-luvulla.


title: Harvey Mason

text: Harvey Mason (s. 22. helmikuuta 1947 Atlantic City, New Jersey) on yhdysvaltalainen rumpali ja yksi tunnetuimmista sessiomuusikoista. Hän on soittanut monien jazz- ja fuusiojazzartistien kanssa, muun muassa Bob Jamesin, Brecker Brothersin, Lee Ritenourin ja Herbie Hancockin The Headhunters -yhtyeen kanssa sekä lähes kaikilla Mizell Brothersin tuotoksilla Donald Byrdin, Johnny Hammondin, Bobbi Humphreyn ja Gary Bartzin kanssa. Hän vieraili myös George Bensonin albumilla "Breezin'" vuonna 1976